8 wilayah di Thailand dilanda banjir

Hujan lebat berterusan telah mencetuskan banjir di seluruh wilayah di Thailand dan menyebabkan lebih 15,000 isi rumah terjejas.
Jabatan Pencegahan dan Mitigasi Bencana (DDPM) dalam satu kenyataan menyiarkan lapan wilayah itu ialah Nakhon Si Thammarat, Phatthalung, Yala, Songkhla, Narathiwat, dan Pattani di Selatan Thailand serta Amnat Charoen (timur laut) dan Chanthaburi (timur).
“Sehingga 4 petang (waktu tempatan) hari ini, 15,696 isi rumah daripada 305 buah kampung di 33 daerah terjejas akibat banjir. Pihak berkuasa akan menyegerakan urusan membaiki kerosakan yang dialami akibat banjir,” menurut DDPM.
Sementara itu, Komander Renjer Regimen Ke-45 Kolonel Thawirat Benjatikul berkata tiga maut manakala dua terselamat apabila kenderaan yang dinaiki mereka dihanyutkan arus deras yang melanda Narathiwat.
Beliau berkata mangsa sekeluarga termasuk seorang wanita berusia 68 tahun bersama anak lelakinya, 40, menantu, 38, serta dua cucunya- 14 dan 2 tahun.
“Apabila tiba di tempat kejadian, kenderaan yang dibawa lelaki 40 tahun itu dihanyutkan arus deras.
“Pasukan keselamatan bergegas ke tempat kejadian dan berjaya menyelamatkan dua mangsa, lelaki dan anak lelaki berusia 14 tahun.
“Tiga lagi, wanita 60 tahun dan menantunya,38, dan cucu, 2, terperangkap dalam kenderaan.
“Apabila pasukan menyelamat tiba di tempat kejadian, ketiga-tiga mangsa didapati tidak sedarkan diri. Mereka digegaskan ke hospital dan disahkan meninggal dunia,” katanya.
Sementara itu, gabenor Surat Thani, Wichawut Jinto mengarahkan semua bot untuk tidak turun ke laut susulan ombak tinggi.
Perkhidmatan feri turut dihentikan buat sementara waktu, katanya.
Sementara itu, Jabatan Meteorologi mengeluarkan amaran hujan berterusan dan hujan lebat di beberapa kawasan terpencil di Selatan.
“Orang ramai diingatkan untuk berhati-hati dengan beberapa keadaan yang mungkin menyebabkan banjir kilat dan limpahan air, terutama di sepanjang kaki bukit berhampiran sungai dan tanah rendah,” katanya.
Jabatan Meteorologi turut mengeluarkan amaran berhubung ombak setinggi satu hingga dua meter di Teluk Thailand.
"Semua kapal harus mengambil langkah berjaga-jaga, dan bot-bot kecil diarah tidak turun ke laut," katanya.


Najib perlu dipenjara, bersalah selagi dibuktikan sebaliknya, kata Dr M

Dr Mahathir Mohamad hari ini sekali lagi menyasarkan serangan terhadap Najib Razak, mengatakan bekas perdana menteri itu perlu menjalani hukuman penjara susulan sabitannya tahun lalu bagi kes berkaitan skandal 1MDB.“Mahkamah mendapati perdana menteri keenam bersalah. Itu keputusan mahkamah.“Selagi ia tidak didapati tidak bersalah, ia bersalah. Ia patut jalan hukuman. Ada rakyat Malaysia yang belum pun dicaj telah dimasuk dalam tahanan, kenapa tidak orang yang sudah pun dihukum salah menjalani hukuman. Dibenar keluar negara pula,” kata bekas perdana menteri itu ketika membahaskan Belanjawan 2022 di Dewan Rakyat hari ini.Najib, yang dijatuhi hukuman 12 tahun penjara dan denda sebanyak RM210 juta bagi beberapa pertuduhan berkaitan RM42 juta dana SRC International, diberikan penangguhan hukuman ketika proses rayuan sabitannya sedang berjalan di Mahkamah Rayuan.Mahathir sudah beberapa kali mempertikaikan penangguhan proses rayuan di mahkamah selain turut mengkritik keputusan yang membenarkannya dan beberapa kenamaan lain untuk melakukan perjalanan ke luar negara, termasuk isteri Najib, Rosmah Mansor.“Sudah hampir satu tahun rayuan dibuat. Tetapi belum ada keputusan dibuat.“Dengan izin ‘Justice delayed is justice denied’,” tambahnya.Dalam ucapannya, Mahathir turut mempertikaikan pengumuman belanjawan kerajaan yang memperuntukkan RM332 bilion bagi tahun depan, mengatakan sebanyak RM98 bilion daripada jumlah tersebut adalah hutang.Beliau juga berkata walaupun memahami banyak perbelanjaan yang diperlukan bagi mengatasi krisis Covid-19 dan kemerosostan ekonomi, kerajaan juga mesti serius dalam usaha memperoleh semula wang yang dicuri dari 1MDB, syarikat bermasalah yang ditubuhkan oleh Najib yang kemudiannya menjadi sasaran siasatan antarabangsa melibatkan wang berbilion dolar.Mahathir berkata kerajaan tidak boleh memberikan alasan wang yang dicuri itu tidak boleh diperolehi semula.“Demikian duit yang dipercayai dicuri dibalikkan kepada pencuri. Konon pihak kerajaan tidak dapat cukup bukti yang duit-duit itu duit kerajaan dari 1MDB.“Tetapi apakah si pencuri dapat bukti jelas yang menunjuk dari mana dia perolehi duit yang begitu banyak. Kononnya hadiah dari raja negara lain?” soalnya.Kerajaan berkata pihaknya memperolehi semula hampir RM20 bilion wang yang dicuri dari 1MDB sewaktu Najib mengetuai pentadbiran negara.Bagaimanapun, Najib mendakwa beberapa bilion wang yang masuk ke dalam akaun peribadinya adalah sumbangan derma daripada kerajaan monarki Arab Saudi.Mahathir juga menggesa kerajaan mengkaji semula Belanjawan 2022, mengatakan ia boleh menyebabkan negara menanggung lebih banyak hutang.“Kita tidak perlu bangga dengan mengemuka belanjawan yang terbesar dalam sejarah negara. Lagipun ia menjadi besar kerana berhutang besar.“Dan sebahagian dari wang yang akan dihutang akan diguna untuk bayar hutang, bukan sahaja oleh kerajaan semasa tetapi juga kerajaan-kerajaan yang akan datang kerana menghutang untuk bayar hutang tidak mengurang jumlah hutang,” tambahnya.


781 tapak pembinaan ditutup kerana tak patuh SOP

Sebanyak 781 tapak pembinaan di seluruh negara diarah tutup operasi buat sementara selepas didapati gagal mematuhi prosedur operasi standard (SOP) yang ditetapkan Majlis Keselamatan Negara (MKN), kata Eddin Syazlee Shith.Timbalan menteri kerja raya itu berkata, penutupan dilakukan selepas Lembaga Pembangunan Industri Pembinaan Malaysia (CIDB) memeriksa 7,704 lokasi sehingga 18 Oktober lalu.“Laporan pemeriksaan menunjukkan 6,923 tapak pembinaan mematuhi SOP Covid-19 dan dibenarkan beroperasi.“Bagi Sarawak, 739 tapak dibenarkan beroperasi dan dengan jumlah itu didapati empat tapak di Sarawak langgar SOP Covid-19 dan tidak dibenarkan beroperasi,” katanya di Dewan Rakyat, hari ini.Ahmad Johnie Zawawi (GPS-Igan) bertanya tentang jumlah terkini tapak pembinaan yang dibenarkan beroperasi kerana patuh SOP Covid-19 di seluruh negara dan berapa banyak yang tidak patuh serta tidak dibenarkan beroperasi.“Laporan pemeriksaan menunjukkan 6,923 tapak pembinaan mematuhi SOP Covid-19 dan dibenarkan beroperasi.Eddin berkata, antara punca utama kegagalan mematuhi SOP disebabkan syarikat itu sendiri tidak memahami SOP yang dilaksanakan sehingga menyebabkan kekeliruan.“Dengan itu, CIDB ambil pendekatan bersesuaian antaranya memberikan perincian untuk ambil pendekatan butiran supaya SOP itu difahami oleh syarikat berkenaan.“Bagi syarikat dengan sengaja enggan mematuhi SOP ini, tentulah akan diambil tindakan yang keras akan diambil oleh CIDB antaranya dengan memberi amaran dan notis pemberhentian.”


Ringgit sekali lagi di paras terendah sejak krisis 1998 berbanding dolar AS

Ringgit terus merosot kepada paras terendah baru dalam tempoh 24 tahun berbanding dolar Amerika Syarikat (AS) sewaktu dibuka pada Rabu, seiring dengan harga minyak yang rendah berikutan ramai pelabur beralih kepada mata wang selamat.
Pada 9.05 pagi, mata wang tempatan menyusut kepada 4.5200/5220 berbanding dolar AS dari 4.5070/5085 sewaktu ditutup semalam.
Peniaga ActivTrades, Dyogenes Rodrigues Diniz berkata data Indeks Harga Pengguna (IHP) AS menunjukkan inflasi yang lebih tinggi daripada jangkaan pada 8.3% berbanding ramalan 8.1%.
“Bacaan yang lebih tinggi ini menyebabkan pelabur tertanya-tanya seberapa besar kenaikan kadar faedah yang boleh dilihat pada mesyuarat Rizab Persekutuan yang akan datang pada 21 September.
“Sebelum data IHP ini dikeluarkan, pasaran meramalkan kenaikan 0.5 - 0.75. Bagaimanapun, kini banyak pihak telah menaikkan ramalan mereka kepada 0.75-1.0%,” katanya kepada Bernama.
Diniz berkata pasaran telah memberikan reaksi kukuh terhadap data itu, menyebabkan berlaku satu lagi kenaikan kukuh dolar AS berbanding mata wang lain.
Beliau berkata harga minyak mentah Brent yang menjadi penanda aras global merosot sebanyak 0.08% kepada AS$93.10 setong.
Semalam, Menteri Kewangan Tengku Zafrul Aziz berkata Malaysia tidak mengalami krisis ekonomi meskipun penurunan nilai ringgit berbanding dolar AS ketika ini.
Beliau berkata prestasi ringgit harus dilihat secara menyeluruh dan tidak hanya dibandingkan dengan dolar AS kerana mata wang tempatan itu juga meningkat berbanding banyak mata wang utama lain di dunia.
Sementara itu, ringgit diniagakan tinggi berbanding kumpulan mata wang utama.
Unit tempatan meningkat berbanding dolar Singapura kepada 3.2153/2174 berbanding 3.2320/2333 sewaktu ditutup semalam dan naik berbanding yen Jepun kepada 3.1282/1301 dari 3.1690/1703.
Ia turut menokok berbanding pound Britain kepada 5.1989/2012 dari 5.2768/2786 semalam dan naik berbanding euro kepada 4.5105/5125 dari 4.5818/5833 sebelum ini.


AS rekod kadar terendah tabiat merokok

Amerika Syarikat (AS) merekodkan kadar perokok terendah dalam sejarah dengan hanya satu daripada sembilan orang dewasa di negara itu dilaporkan merokok pada 2022, demikian menurut data yang dikeluarkan semalam.
Tinjauan ke atas lebih 27,000 rakyat AS yang dijalankan tahun lepas oleh Pusat Kawalan dan Pencegahan Penyakit (CDC) mendapati penggunaan tabiat merokok terus menurun dan berada pada paras 11.3% pada 2022, berbanding 12.6% pada 2021.
Sementara itu, penggunaan e-rokok meningkat daripada 4.7% kepada 5.9%.
Pada 2020, 30.8 juta orang dewasa AS merokok, menurut anggaran CDC, dengan kadarnya ialah 14.1% di kalangan lelaki dan 11% di kalangan wanita.
Tabiat merokok telah berkurangan di AS selama beberapa dekad, disebabkan oleh dasar kerajaan yang bertujuan untuk tidak menggalakkan penggunaan rokok, yang menyebabkan kanser dan penyakit kardiovaskular.
Menurut CDC, meskipun tabiat itu menunjukkan penurunan, merokok kekal sebagai punca utama penyakit dan kematian yang boleh dicegah di AS.


Wang saya cukup untuk bayar kad kredit, tak perlu guna yayasan, kata Zahid

Bekas timbalan perdana menteri Ahmad Zahid Hamidi memberitahu Mahkamah Tinggi bahawa baki wang dalam akaun peribadinya lebih daripada mencukupi untuk membayar kad kredit miliknya tanpa menggunakan dana Yayasan Akalbudi (YAB).Zahid, 69, berkata akibat kecuaian bekas setiausaha eksekutifnya, Mejar Mazlina Mazlan @ Ramly, wanita itu telah membayar kad kredit peribadinya menggunakan cek yayasan itu.“Baki setiap bulan dalam akaun peribadi saya lebih daripada mencukupi untuk membayar kad-kad kredit peribadi saya,” katanya.Beliau berkata demikian ketika disoal peguamnya Hamidi Mohd Noh semasa membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.Kepada soalan Hamidi, mengapa Mazlina menggunakan cek YAB untuk menjelaskan bil kad kredit berkenaan, Zahid berkata Mazlina telah melakukan kecuaian dengan membayar kad kredit menggunakan cek YAB.“Mazlina dalam keterangannya di mahkamah sebelum ini juga mengakui telah melakukan kecuaian yang mana dia tidak tahu, tidak pasti dan tidak ingat berkenaan pengurusan bil-bil kad kredit,” katanya.Terdahulu, Zahid dirujuk dengan baki wang dalam akaun Maybank miliknya antara 2014 hingga 2016 yang menunjukkan baki minimum sebanyak RM100,000 dan maksimum RM600,000 manakala bil kad kreditnya minimum RM600 dan maksimum RM215,000, dalam tempoh sama.Pada perbicaraan sebelum ini, Zahid memberitahu mahkamah bahawa Mazlina yang diamanahkan untuk menjaga akaun peribadinya dan YAB, melakukan pelbagai kecuaian antaranya gagal memahami dan membaca penyata kad kredit miliknya sehingga menyebabkan pembayaran kad kredit tidak mencukupi dan berlebihan.Bagi 12 pertuduhan pecah amanah, Zahid didakwa menggunakan dana YAB untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.Ahli Parlimen Bagan Datuk itu didakwa melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016.Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.Perbicaraan di hadapan hakim Collin Lawrence Sequerah bersambung.


AirAsia jamin akan selesaikan bayaran balik tiket penumpang

AirAsia Aviation Group Ltd (AAAGL), cabang penerbangan Capital A menegaskan komitmennya untuk menyelesaikan semua permintaan bayaran balik akibat pandemik, secepat mungkin.Syarikat penerbangan di bawah AAAGL dalam kenyataan hari ini berkata, mereka telah menyelesaikan hampir 99% daripada permintaan penumpang berkenaan bayaran balik dan akan berusaha untuk menyelesaikan baki 0.8% dalam masa terdekat.Syarikat penerbangan jarak sederhana dan jarak jauh AirAsia X (AAX) dan Thai AirAsia X (TAAX) turut mempunyai rancangan kukuh untuk membuat bayaran balik kepada semua penumpang yang terkesan sejak dua tahun lepas berikutan Covid-19, dalam beberapa bulan akan datang.Ketua Pegawai Eksekutif Kumpulan Capital A Tony Fernandes berkata syarikat penerbangan AirAsia telah membuat bayaran balik kepada hampir semua pelanggan yang terjejas.“Kini, sekatan perjalanan telah mula dilonggarkan secara berperingkat di beberapa pasaran utama kami dan kami melihat ramai penumpang telah memanfaatkan akaun kredit mereka untuk kembali terbang bersama kami.“AAX berdepan dengan situasi yang lebih sukar berikutan penutupan sempadan antarabangsa, menyebabkan mereka tidak dapat beroperasi sepenuhnya serta terpaksa bergantung dengan aliran tunai yang terhad sepanjang tempoh itu.“Bagaimanapun, kini mereka telah kembali beroperasi dan telah mula membuat bayaran balik kepada para penumpang yang terkesan menerusi baucar perjalanan bersamaan nilai tempahan yang dibuat,” katanya.Menurut kenyataan itu, TAAX juga turut terkesan dengan pandemik dan sedang bekerja keras untuk menyelesaikan semua hutang yang tertunggak kepada tetamu melalui bayaran balik dan pemberian kredit.Sehingga kini, majoriti daripada semua tetamu yang terjejas telah menerima baucar perjalanan mereka, melibatkan lebih 155,000 tetamu.AAAGL menyasarkan untuk menyelesaikan baki baucar perjalanan sebanyak 30% lagi dalam beberapa minggu akan datang, menurut kenyataan itu.


China mahu tingkatkan import minyak sawit Indonesia

China menyatakan komitmen untuk meningkatkan import sebanyak satu juta tan metrik minyak sawit mentah dari Indonesia, kata Presiden Joko Widodo.
Semasa pertemuannya dengan Perdana Menteri China Li Keqiang di Beijing, beliau berkata China juga mahu mengutamakan import produk pertanian dari negara itu.
Dalam satu kenyataan hari ini, Joko Widodo berkata beliau berharap nilai perdagangan antara kedua-dua negara yang sudah melebihi AS$100 bilion akan terus meningkat.
Kedua-dua pemimpin turut membincangkan kerjasama dalam pembangunan Taman Perindustrian Hijau di Kalimantan Utara.
Sementara itu, dalam satu kenyataan akhbar bersama selepas mesyuarat dua hala itu, para pemimpin berkata hubungan China-Indonesia mempunyai kepentingan strategik yang besar dan pengaruh global yang meluas.
Mereka sepakat untuk komited membentuk model negara sedang membangun utama yang mempunyai kepentingan bersama, keputusan yang saling menguntungkan, pembangunan bersama dan kerjasama Selatan-Selatan.
Mereka akan terus mengukuhkan multilateralisme dan menyokong Kerjasama Ekonomi Asia-Pasifik atau Apec dalam mencapai Wawasan Putrajaya 2040 iaitu komuniti Asia-Pasifik yang terbuka, dinamik, berdaya tahan dan aman.
Lawatan Joko Widodo ke Beijing adalah lawatan pertama pemimpin dunia ke negara itu selepas penganjuran Sukan Olimpik Musim Sejuk di Beijing pada awal 2022.


Hanya pekerja dengan surat pengesahan kementerian, agensi dibenar lepasi sekatan mulai Selasa

Polis hanya menerima pakai surat pengesahan daripada enam kementerian dan beberapa agensi tertentu bagi membenarkan pekerja bergerak ke tempat kerja semasa sekatan jalan raya (SJR) yang akan bermula Selasa ini.Ketua Polis Negara Acryl Sani Abdullah Sani berkata surat itu adalah sebagai bukti untuk membenarkan pergerakan pekerja dari kediaman ke tempat kerja.“Orang ramai diingatkan agar mengemukakan dokumen yang dikeluarkan oleh kementerian atau agensi yang disenaraikan ketika melalui SJR dan mereka yang gagal mengemukakan surat pengesahan atau mengemukakan surat pengesahan palsu akan dikenakan tindakan tegas di bawah Akta Pencegahan dan Pengawalan Penyakit Berjangkit 1988 (Akta 342),” menurutnya dalam kenyataan malam tadi.Beliau berkata kementerian terbabit ialah kementerian perdagangan antarabangsa dan industri (Miti) bagi sektor pembuatan dan perkhidmatan yang berkaitan serta kementerian pengangkutan malaysia (MOT) bagi sektor pengangkutan awam dan barangan keperluan.Katanya bagi sektor pertanian, perikanan, penternakan, perladangan dan komoditi pula, kementerian pertanian dan industri makanan (Mafi) hanya akan mengeluarkan surat pengesahan kepada pekebun kecil manakala bagi yang memiliki lesen di bawah Suruhanjaya Syarikat Malaysia (SSM), surat pengesahan akan dikeluarkan oleh Miti.“Bagi pemegang permit dan lesen Lembaga Getah Malaysia (LGM) seperti pekebun kecil, estet, nurseri, peniaga getah, pedagang dan pengilang getah boleh menggunakan surat pengesahan yang dikeluarkan oleh kementerian perusahaan perladangan dan komoditi (MPIC) atau LGM manakala bagi pengilang pembuatan produk getah seperti sarung tangan, surat pengesahan akan dikeluarkan oleh Miti.“Semua surat pengesahan yang dikeluarkan oleh agensi yang berada di bawah kementerian dalam negeri seperti Jabatan Imigresen Malaysia (JIM), Jabatan Pendaftaran Negara (JPN), Jabatan Sukarelawan Malaysia (RELA) dan sebagainya akan diterima pakai bagi kebenaran pergerakan,” katanya.Acryl berkata selain itu, surat pengesahan kebenaran pergerakan dikeluarkan oleh kementerian komunikasi dan multimedia (KKMM) bagi perkhidmatan telekomunikasi, media, pos, kurier serta penyiaran.Beliau berkata bagi sektor institusi kewangan, insurans dan urus niaga saham, surat pengesahan masing-masing akan dikeluarkan oleh Bank Negara Malaysia (BNM) serta Suruhanjaya Sekuriti (SC).Katanya pihak berkuasa tempatan (PBT) akan mengeluarkan surat pengesahan untuk sektor peniaga kecil, penjaja gerai makanan dan trak makanan manakala pengeluaran lesen berniaga bagi pengurusan strata, sisa pepejal dan sanitasi, surat pengesahan akan dikeluarkan oleh Miti.“Dokumen pengesahan ini hendaklah bertarikh 1 Jun 2021 dan pihak yang tiada sebarang dokumen sah atau tamat tempoh iaitu sebelum tarikh itu akan diarahkan berpatah balik.“Polis juga akan mengeluarkan permit pergerakan bagi mereka yang layak di bawah peraturan rentas sempadan iaitu ziarah kematian, kecemasan dan bekerja sendiri,” katanya.Acryl berkata bagi pekerja sendiri seperti tukang paip, penyelenggara dan penjaja tepi jalan yang tiada majikan, permohonan bergerak hendaklah diperoleh daripada polis secara sekali beri dalam tempoh 1 hingga 14 Jun ini.Beliau berkata Polis akan memberikan kebenaran secara sekali beri iaitu bagi tempoh dua hingga tiga hari kepada pekerja di sektor yang tidak dibenarkan beroperasi tetapi perlu ke tempat kerja bagi tujuan khusus seperti penyediaan dokumen, invois pembayaran gaji dan sebagainya namun mereka perlu menyediakan surat pengesahan majikan sebagai bukti.Katanya bagi pengoperasian firma guaman dengan kakitangan seramai 20 peratus, surat akan dikeluarkan oleh Bahagian Hal Ehwal Undang-Undang Jabatan Perdana Menteri melalui Miti manakala pengamal undang-undang yang perlu hadir ke mahkamah untuk mewakili anak guam dalam kes baharu (reman di bawah Seksyen 117 Kanun Acara Jenayah) hendaklah menunjukkan dokumen bercetak atau surat firma guaman di SJR.


Prasyarat perlu dipenuhi untuk kelonggaran SOP, kata KKM

Kementerian Kesihatan (KKM) mencadangkan beberapa prasyarat perlu dipenuhi sebelum kelonggaran diberikan kepada individu yang lengkap dua dos suntikan vaksin Covid-19.Timbalan Ketua Pengarah Kesihatan (Penyelidikan dan Sokongan Teknikal) Dr Hishamshah Mohd Ibrahim berkata antara prasyarat itu ialah kadar vaksinasi yang diterima oleh rakyat perlulah tinggi supaya tidak berlaku peningkatan kes baru Covid-19 yang mendadak.“Kadar pematuhan prosedur operasi standard (SOP) tertentu perlu dilaksana juga kerana varian yang sedia ada lebih mudah disebarkan dan lebih berjangkit. Jadi kita perlu laksana pemakaian pelitup muka, utamakan penjarakan fizikal dan sebagainya dan tidak berkumpul dalam satu kumpulan yang ramai.“Bila prasyarat yang kita katakan ini telah dapat dilaksanakan, saya rasa akan dibuat pengumuman apakah jenis-jenis kelebihan yang diberi untuk mereka yang telah melaksana dua dos vaksinasi,” katanya dalam sidang media khas hari ini.Turut hadir Ketua Setiausaha KKM Mohd Shafiq Abdullah, Timbalan Ketua Pengarah Kesihatan (Kesihatan Awam) merangkap Komander Pasukan Bertindak Khas Greater Klang Valley Dr Chong Chee Kheong dan Pengarah Jabatan Kesihatan Negeri Selangor Dr Sha’ari Ngadiman.Dr Hishamshah berkata pada masa ini perkara berkenaan sedang dibincangkan di peringkat tertinggi mengenai apakah bentuk kelebihan yang boleh diberikan kepada rakyat yang telah menerima dua dos vaksinasi Covid-19.Beliau berkata pelaksanaan kelonggaran kepada penerima lengkap vaksinasi tidak perlu dibuat secara terburu-buru dan kerajaan bersama KKM perlu mengambil pendekatan yang berhati-hati.Menurutnya Malaysia perlu mengambil iktibar daripada pengalaman negara-negara yang memberikan kelebihan kepada individu lengkap vaksinasi.“Mereka beri kelebihan kepada individu yang dah melaksanakan dua vaksinasi ini tetapi bila mereka lihat kembali keputusan itu, mereka rasa kebenaran kelebihan ini diberikan terlampau awal.“Disebabkan oleh beri kelebihan terlampau awal, mereka biarkan aktiviti sosial terlampau bebas dan sebagainya, mereka melihat peningkatan kes (Covid-19),” katanya.


Kematian populasi tidak divaksin 20 kali ganda lebih tinggi berbanding yang divaksinasi

Kematian akibat Covid-19 adalah 20 kali ganda lebih tinggi dalam kalangan populasi yang tidak divaksin berbanding populasi yang telah divaksinasi, kata Ketua Pengarah Kesihatan Dr Noor Hisham Abdullah.Menerusi akaun Twitternya Dr Noor Hisham berkata trend kematian Covid-19 di Malaysia terus menunjukkan penurunan dengan liputan vaksinasi yang meluas.“Data kami (kementerian kesihatan) menunjukkan kematian dalam kalangan yang tidak divaksinasi dan sebahagiannya divaksinasi adalah 3,200 orang/kematian bagi setiap satu juta penduduk. Bagi individu yang telah lengkap divaksin adalah 160 orang/kematian bagi satu juta penduduk dan kematian bagi mereka yang telah mendapat dos penggalak adalah empat orang/kematian bagi setiap satu juta penduduk,” katanya.Dr Noor Hisham berkata berdasarkan data kematian Covid-19 kebangsaan dari 1 Januari hingga 4 Disember 2021, jumlah kematian tertinggi diumumkan pada 11 September dengan 592 kes.Jumlah kematian tertinggi bagi BID iaitu kematian yang dilaporkan berlaku di luar hospital adalah pada 13 September dengan 176 kes. Data itu berdasarkan jumlah laporan kematian yang diterima setiap hari, katanya.Dr Noor Hisham berkata setakat ini bagi tahun 2021 sejumlah 24,014 individu meninggal dunia di hospital dan 6,046 kes BID.


Zahid tidak sihat, bicara kes rasuah tangguh Februari depan

Perbicaraan kes rasuah membabitkan Ahmad Zahid Hamidi yang menghadapi 40 pertuduhan rasuah berhubung sistem visa luar negara (VLN) yang ditetapkan hari ini dan esok telah dilapangkan susulan bekas timbalan perdana menteri itu dilaporkan tidak sihat.Ketika ditemui pemberita selepas prosiding itu yang dijalankan dalam kamar, timbalan pendakwa raya Raja Rozela Raja Toran berkata hakim Mahkamah Tinggi Mohd Yazid Mustafa memutuskan demikian selepas membenarkan permohonan pembelaan untuk menangguhkan perbicaraan hari ini dan esok kerana tertuduh tidak sihat.“Peguam meminta untuk menangguh perbicaraan sebab tertuduh dikatakan tidak sihat walaupun ada di perkarangan mahkamah, oleh kerana atas sebab kesihatan, hakim membenarkan penangguhan. Hari ini dan esok dilapangkan,” katanya sambil menambah kes itu ditetapkan untuk sambung bicara pada 3 Februari 2022.Prosiding hari ini turut disertai TPR Wan Shaharuddin Wan Ladin dan peguam Hisyam Teh Poh Teik dan Ahmad Zaidi Zainal.Setakat ini, lima saksi pendakwaan telah selesai memberi keterangan pada perbicaraan tersebut sementara bekas ketua setiausaha kementerian dalam negeri Alwi Ibrahim, 62, masih di peringkat pemeriksaan balas.Mahkamah juga telah menetapkan 18 hari untuk sambung bicara kes tersebut iaitu pada 3 Feb, 7 dan 8 Mac, 1 April, 10-13 Mei, 17-20 Mei, 30 dan 31 Mei serta 13-16 Jun.Mahkamah juga menetapkan 25-29 Julai untuk hujahan lisan dan bertulis serta 24 Ogos untuk keputusan.Zahid, 68, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu menteri dalam negeri, melanjutkan kontrak syarikat itu sebagai pengendali perkhidmatan OSC di China dan sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian dalam negeri.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.


Mungkin ada lebih banyak 'balai polis China' di Kanada, kata menteri

Mungkin terdapat lebih banyak "balai polis China" yang beroperasi di Kanada, kata Menteri Keselamatan Awam kepada stesen TV Kanada pada Ahad, beberapa bulan selepas polis berkata mereka sedang menyiasat sama ada dua pusat komuniti di Montreal digunakan untuk menakut-nakutkan atau mengganggu warga Kanada yang berasal dari China.
"Saya yakin bahawa [Polis Diraja Kanada] telah mengambil tindakan tegas untuk mengganggu sebarang campur tangan asing berhubung dengan apa yang dipanggil balai polis, dan jika balai polis baharu muncul dan sebagainya, mereka akan terus mengambil tindakan tegas lebih awal," kata Marco Mendicino kepada temu bual dengan CTV’s Question Period.
Pada bulan Mac lalu, polis Kanada berkata mereka sedang menyiasat pusat di Montreal.
Awal bulan ini, Canadian Press melaporkan pusat itu beroperasi seperti biasa, walaupun kenyataan menteri bahawa semua stesen rahsia di Kanada telah ditutup.
China telah menafikan dakwaan campur tangan dalam hal ehwal Kanada.
Ulasan Mendicino berikutan pengusiran diplomatik mengeruhkan lagi hubungan antara Ottawa dan Beijing.
Minggu lalu Kanada mengusir diplomat China Zhao Wei selepas laporan risikan menuduhnya cuba menyasarkan ahli parlimen Kanada yang mengkritik layanan China terhadap minoriti Muslim Uyghur.
Keesokannya, China mengusir diplomat Kanada Jennifer Lynn Lalonde dari Shanghai.
Kerajaan Perdana Menteri Kanada Justin Trudeau kini berdepan tekanan untuk mengekang campur tangan China yang disyaki dan mendesak siasatan awam mengenai perkara itu.
Kerajaannya telah melantik seorang penyiasat khas untuk meneliti isu tersebut.
Media Kanada telah menerbitkan beberapa laporan yang memetik dakwaan oleh sumber risikan tanpa nama bahawa kerajaan China menjalankan skim untuk campur tangan dalam dua pilihan raya terakhir Kanada.
Beijing bagaimanapun telah menafikan dakwaan tersebut.
Trudeau berkata China cuba campur tangan dalam pilihan raya pada 2019 dan 2021 tetapi itu tidak mengubah keputusan.
Trudeau berkata minggu lalu Kanada "tidak akan gentar" dengan tindakan balas China.


Menteri kewangan, menteri kesihatan UK letak jawatan

Dua anggota Kabinet pimpinan Perdana Menteri United Kingdom (UK), Boris Johnson, meninggalkan kerajaan secara mengejut semalam, ketika pergaduhan dalaman berlaku dalam pimpinan tertinggi parti Konservatif.
Rishi Sunak melepaskan jawatan canselor perbendaharaan (menteri kewangan) UK, manakala Sajid Javid meletakkan jawatan sebagai setiausaha kesihatan.
Kedua-duanya memaklumkan tidak boleh lagi bertahan dengan skandal yang membelenggu Johnson sejak beberapa bulan lalu.
Susulan itu, Johnson menamakan setiausaha pendidikan kelahiran Iraq, Nadhim Zahawi, sebagai menteri kewangan dan ketua staf Downing Street, Steve Barclay pula dilantik menteri kesihatan.
"Parti Tory (Konservatif) sudah dicemari rasuah dan menukar seorang individu tidak akan mengubah perkara ini," katanya dalam satu kenyataan, selain turut mendesak pilihan raya umum diadakan.
Peletakan jawatan dua anggota Kabinet itu diumumkan selepas perdana menteri UK memohon maaf kerana melantik seorang pemimpin kanan Konservatif, Chris Pincher, yang meletakkan jawatan minggu lalu selepas didakwa meraba dua lelaki dalam keadaan mabuk.
Pihak kerajaan membuat beberapa kenyataan yang berubah-ubah dalam usaha mengalihkan perhatian bagi meredakan keadaan selepas peletakan jawatan Pincher, yang juga timbalan ketua whip.
Downing Street pada mulanya menafikan Johnson tahu mengenai beberapa dakwaan terhadap Pincher ketika melantiknya Februari lalu.
Namun sehingga semalam, alasan itu gagal dipertahankan selepas seorang bekas penjawat awam kanan memaklumkan pada 2019 memberitahu Johnson, yang ketika itu memegang jawatan menteri luar, mengenai satu lagi kes membabitkan rakannya itu.
"Saya berpandangan ia adalah satu kesilapan dan saya mohon maaf. Selepas mengetahui perkara ini, ia adalah kesilapan," kata Johnson kepada pemberita.
Pada masa sama, seorang perwakilan perdagangan kerajaan UK dan tiga pembantu menteri turut meletakkan jawatan bersama-sama seorang naib pengerusi parti Konservatif, secara langsung di televisyen.
Namun, anggota Kabinet lain termasuk Setiausaha Luar, Liz Truss dan Setiausaha Pertahanan, Ben Wallace, yang juga dua pesaing terdekat Johnson, kekal menyokongnya.
Sebelum ini, Johnson hanya menang tipis dalam usul undi tidak percaya dalam kalangan ahli Parlimen Konservatif terhadapnya sebulan lalu, dan khabar angin mengatakan perlembagaan parti mungkin dipinda bagi membolehkan satu lagi undian dibuat.


Penyertaan bekas biskop tingkatkan pengaruh PSB dalam PRN Sarawak, kata penganalisis

Walaupun tarikh belum ditetapkan bagi Pilihan Raya Negeri (PRN) Sarawak yang dinantikan ramai orang, parti-parti politik di negeri itu memulakan usaha untuk mendapatkan sokongan dari akar umbi masyarakat, menyedari setiap undi sangat bernilai dalam merebut kerusi Dewan Undangan Negeri (DUN).Bagi Parti Sarawak Bersatu (PSB), parti serpihan Gabungan Parti Sarawak (GPS), usaha digandakan sejak setahun lalu kerana sedang berusaha untuk mencapai matlamat meraih undi di kerusi majoriti Dayak selain kawasan majoriti Cina.Ketika GPS dilihat berada pada kedudukan yang kukuh, PSB harus mengambil langkah dan strategi baru bagi memenangi sokongan pengundi.Terbaru, presidennya Wong Soon Koh mengumumkan Bolly Lapok, bekas biskop Gereja Wilayah Asia Tenggara di Sarawak menyertai parti itu – satu langkah yang dilihat penganalisis politik mampu meningkatkan kredibiliti PSB, terutama dalam kalangan pengundi masyarakat Iban.“Memandangkan PSB menguar-uarkan partinya mewakili pelbagai kaum, Bolly berkemungkinan akan mengetengahkan isu pelbagai budaya berkaitan Sarawak,” kata felo kanan Institut Hal Ehwal Antarabangsa Singapura Oh Ei Sun kepada MalaysiaNow.“Dengan menerima tokoh agama seperti Bolly, PSB sedang berusaha untuk mengukuhkan lagi kedudukannya sebagai pencabar serius dalam PRN akan datang,” katanya.James Chin dari Universiti Tasmania bersetuju penyertaaan Bolly, yang juga ketua biskop gereja Anglikan akan mengukuhkan kedudukan PSB menjelang pilihan raya yang bakal dijalankan.“Saya fikir penyertaan Bolly ke dalam PSB akan memberi impak yang akan meningkatkan kredibiliti kepada parti,” kata Chin sambil menambah lebih separuh daripada penduduk Sarawak adalah terdiri daripada kalangan bukan Islam, di mana penganut Kristian membentuk kira-kira 70% populasi.Wong sendiri menyatakan keyakinannya keputusan Bolly untuk menyertai PSB menunjukkan aspirasi parti itu dalam perjuangannya mengangkat hak Sarawak.Dalam pada itu, Bolly pula berkata, PSB yang merupakan parti politik tempatan dan mandiri adalah platform terbaik untuk beliau menyuarakan kebimbangannya, terutama mengenai hak masyarakat bukan Islam dalam mengamalkan kepercayaan mereka.Selain daripada naratif inklusiviti, Chin berkata penampilan pemimpin Kristian dalam politik menunjukkan kebimbangan semakin meningkat berhubung pergolakan politik di semenanjung.“Ia juga menunjukkan penganut Kristian bimbang dengan hala tuju Sarawak,” katanya.Di Malaysia, kata Chin, jarang pemimpin agama Kristian atau bukan Islam terlibat menyertai politik, tidak seperti negara-negara lain terutama di Amerika Latin atau di negara jiran, Filipina di mana paderi turut terlibat secara aktif dalam politik.Namun parti seperti PAS adalah contoh utama tokoh agama, baik yang masih berkhidmat atau bersara, dikaitkan dengan politik.Chin berkata, pemimpin agama Islam kelihatan lebih aktif dalam politik Malaysia berbanding pemimpin agama lain.Menurut Chin, dengan penyertaan Bolly, PSB berpeluang memenangi sokongan pengundi.Sementara itu, Oh pula yang berpendirian mahu tunggu dan lihat dengan perkembangan terbaru itu, mengatakan keputusan pilihan raya yang dijalankan nanti akan menjelaskan kedudukan sebenar politik negeri itu.


Bekas PM Pakistan Imran Khan dakwa rumahnya diserang pasukan keselamatan

Bekas perdana menteri Pakistan Imran Khan pada Rabu berkata rumahnya diserang apabila pasukan separa tentera bertembung dengan penyokongnya di bandar Lahore.
Polis Pakistan dan pasukan Renjer mengepung rumah Imran untuk menangkapnya.
Anggota partinya Pakistan Tehreek-e-Insaf (PTI) berkumpul beramai-ramai di Zaman Park Lahore untuk menghalangnya daripada ditangkap oleh pasukan keselamatan.
"Rumah saya telah diserang sejak petang semalam. Serangan terbaru oleh pasukan Rangers, menyebabkan anggota parti terpaksa menentang tentera. Inilah yang PDM (Pergerakan Demokratik Pakistan, pakatan pelbagai parti menentang Imran) dan musuh Pakistan mahukan," menurut Imran dalam catatan di media sosial pada Rabu.
“Tiada iktibar daripada tragedi Pakistan Timur,” kata bekas perdana menteri itu merujuk kepada perpecahan negara itu pada 1971 yang mengakibatkan pewujudkan Bangladesh.
Imran digulingkan pada April tahun lepas dalam undi tidak percaya PDM di Dewan Negara.
Sejak itu, PTI dan kerajaan sentiasa bergolak untuk berebut kuasa dengan Imran terus mengetuai perhimpunan besar-besaran untuk menuntut pilihan raya umum baharu.
Keadaan semakin meruncing sejak beberapa hari kebelakangan ini apabila polis bertindak untuk menangkap Imran berhubung beberapa kes undang-undang yang dilabelkan oleh PTI sebagai bermotifkan politik.


OKU gesa peratusan pengambilan kerja golongan itu ditingkatkan

Kerajaan diminta menaikkan peratusan pengambilan pekerja OKU (orang kurang upaya) di sektor awam di negara yang kini dilihat masih rendah, kata Setiausaha Kelab Kereta OKU Malaysia Mohd Fadzriq Izzardy Zainal Abidin.Beliau berkata perkara itu perlu diperhalusi memandangkan terdapat syarikat swasta yang masih tidak yakin untuk mengambil golongan OKU bekerja di syarikat mereka.“Kerajaan perlu menaikkan peratusan pengambilan pekerja OKU dalam bahagian jawatan dalam kerajaan supaya ramai OKU diterima untuk bekerja dalam kerjaan kerana (syarikat) swasta pun tak ramai yang ambil OKU bekerja.“Mereka macam tak berapa percaya dengan (kemampuan) OKU walaupun ada ijazah dan diploma. Apabila minta kerja, tak dapat. Saya harapkan pemilik syarikat besar dan kecil cuba ambil OKU (bekerja) sebab OKU cuma terbatas dari segi pergerakan, tetapi sistem otak masih cantik (berfungsi),” katanya.Beliau berkata demikian dalam program Koresponden yang disiarkan secara langsung menerusi Bernama TV hari ini.Mohd Fadzriq Izzardy turut meminta agar fasiliti buat golongan OKU dibaiki bagi memudahkan mereka bergerak, selain mempermudah urusan pengambilan lesen buat golongan itu.“OKU sekarang ini memerlukan kenderaan sendiri yang sudah diubah suai baru pergi ke Pusat Pemeriksaan Kenderaan Berkomputer (Puspakom) dan kemudian baru ke Jabatan Pengangkutan Jalan untuk lesen,” katanya.


Bekas presiden El Salvador Mauricio Funes dipenjara 14 tahun

Bekas presiden El Salvador Mauricio Funes dijatuhi hukuman penjara 14 tahun kerana berurusan dengan kumpulan samseng semasa pentadbirannya, kata Peguam Negara El Salvador pada Isnin, lapor Sputnik.
"Bekas Presiden Mauricio Funes telah dijatuhi hukuman penjara 14 tahun dan bekas menteri Keselamatan dan Keadilan Awam, David Munguia Payes, dihukum penjara 18 tahun. Peguam Negara mengemukakan banyak bukti yang membuktikan kesalahan bekas pegawai itu," memetik kenyataan yang disiarkan di Twitter.
Peguam Negara Rodolfo Delgado berkata dua bekas pegawai itu yang sepatutnya melindungi rakyat Salvador tetapi sebaliknya "menjual nyawa mereka sebagai pertukaran untuk bantuan pilihan raya, bertindak sebagai ahli kumpulan".
Mauricio Funes didapati bersalah terlibat dengan kumpulan haram dan salah guna kuasa.
Munguia Payes juga didapati bersalah kerana bertindak sewenang-wenangnya.
Funes menjadi presiden Salvador kedua yang disabitkan bersalah kerana melanggar undang-undang semasa memegang jawatan dari 2009 hingga 2014.
Pada 2018, Tony Saca, dijatuhi hukuman penjara 10 tahun selepas mengaku bersalah menggelapkan lebih AS$300 juta dana negara.


Fahami masalah kami, penternak ayam beritahu Rafizi

Penternak ayam menggesa Menteri Ekonomi Rafizi Ramli memahami masalah sebenar isu ternakan yang mereka hadapi, selain turut menyifatkan kenyataannya supaya pengguna mengurangkan makan ayam sebagai mengambil jalan mudah.
Pengarah Urusan Bismi Empire Sdn Bhd Mazlina Kamarudin berkata, penternak tempatan berdepan masalah membabitkan isu kos dan gaji sehingga menganggu aliran tunai.
"Walaupun apa yang dikatakan itu betul tetapi saya kecewa mereka (kerajaan) tidak ajak penternak tempatan berjumpa untuk tahu apa masalah kami," katanya kepada MalaysiaNow.
Katanya, seruan untuk mengurangkan makan ayam akan menyebabkan permintaan turun.
Beliau berkata penternak pula akan rugi kerana haiwan itu tidak boleh bertahan lama (highly perishable item).
Katanya, ramai penternak masih belum menerima subsidi daripada kerajaan sejak September lalu.
Mereka turut dibebani dengan keputusan kerajaan menaikkan gaji minimum kepada RM1,500 yang diumumkan pada tahun ini.
Pada 23 Disember lalu, Rafizi menyeru pengguna untuk kurangkan makan ayam jika harga bahan itu terlalu tinggi.
"Kalau harga ayam itu sudah mahal sangat, kita patut kurangkan makan ayam," katanya dalam satu sidang media baru-baru ini.
Beliau kemudiannya berkata di Twitter bahawa beliau merujuk kepada "keperluan untuk sama-sama menangani ‘demand & supply’ side supaya permintaan pengguna yang lebih anjal menjadi satu kuasa untuk mempengaruhi juga kadar harga barang naik."
Sebagai rekod, Malaysia ialah negara pengguna ayam tertinggi di Asia dan antara yang tertinggi di dunia dengan penggunaan per kapita tahunan sekitar 46.8kg.
Ayam merupakan sumber utama protein untuk rakyat Malaysia selain telur dan ikan.
Menurut Mazlina, kos anak ayam dahulu berlegar sekitar RM1.50 untuk seekor, namun kini sudah meningkat kepada RM3, selain harga dedak yang menyaksikan kenaikan sejak pandemik Covid-19.
"Mengapa tidak ditegur integrator dan pengeluar anak ayam supaya jual anak ayam dengan murah?" soalnya.
Harga ayam mencecah RM10 sekilogram pada April lepas. Dalam usaha membasmi kenaikan harga, kerajaan pada Jun mengharamkan eksport ayam terutama ke Singapura.
Sementara itu, seorang pengusaha yang enggan dinamakan berkata, kerajaan dilihat mensabotaj industri penternakan ayam menerusi kenyataan Rafizi.
Katanya, menteri wajar menyiasat mengapa harga ayam terlalu tinggi.
"Adakah terdapat orang tengah yang mengambil kesempatan membuat duit dan adakah dedak ini dimonopoli syarikat besar?" katanya.
Menurut sumber itu, menteri turut berkuasa menyemak sama ada cukai dikenakan untuk makanan mentah ayam yang mana ia boleh dikurangkan bagi menurunkan harga.
Dalam pada itu, Mazlina berkata masih tiada hala tuju jelas daripada kerajaan berhubung nasib industri itu.
"Apakah akan ada harga kawalan baru pada tahun depan? kami rugi dengan harga siling sekarang iaitu RM9.40 sekilogram," katanya.
Menurut Mazlina, tidak adil jika kerajaan meletakkan harga siling tanpa menetapkan harga lantai.


Najib tiba di Penjara Kajang untuk jalani hukuman

Bekas perdana menteri Najib Razak tiba di Penjara Kajang untuk menjalani hukuman penjara 12 tahun berikutan keputusan Mahkamah Rayuan mengekalkan sabitan pertuduhan dan hukuman berhubung kes SRC International.
Najib tiba pada pukul 6.15 petang menaiki SUV berwarna hitam diiringi beberapa buah kenderaan lain dari Istana Kehakiman Putrajaya.
Terdahulu, panel lima hakim Mahkamah Persekutuan mengekalkan sabitan dan hukuman bagi pertuduhan menyelewengkan RM42 juta dana SRC International.
Najib disabitkan bersalah dan dihukum penjara 12 tahun dan denda RM210 juta di Mahkamah Tinggi Kuala Lumpur pada 28 Julai 2020.
Hukuman itu kemudiannya dikekalkan Mahkamah Rayuan pada 8 Disember 2021.


Kadar inflasi rendah didorong inisiatif subsidi kerajaan, kata KPDNHEP

Kadar inflasi yang rendah di negara ini didorong oleh inisiatif dan langkah proaktif kerajaan menyediakan subsidi bagi mengekang inflasi serta memastikan Keluarga Malaysia tidak terlalu terbeban dengan cabaran kos sara hidup.
Menteri Perdagangan Dalam Negeri dan Hal Ehwal Pengguna Alexander Nanta Linggi berkata pada masa ini, kadar inflasi di sesetengah negara di peringkat serantau dan global mencatatkan paras yang lebih tinggi berbanding Malaysia.
“Kadar inflasi di negara ini akan mencecah ke paras yang lebih tinggi iaitu sehingga 10.6% sekiranya tiada intervensi daripada kerajaan dan kesan pelaksanaan subsidi, serta strategi di bawah Dasar Monetari Negara menjadikan kadar inflasi negara kekal pada paras terkawal,” katanya.
Beliau menjawab soalan Anwar Ibrahim (PH-Port Dickson) mengenai prestasi Pasukan Khas Jihad Tangani Inflasi dalam menangani kenaikan kadar inflasi, pada sesi soal jawab di Dewan Rakyat hari ini.
Nanta turut menolak dakwaan sesetengah pihak yang menyatakan subsidi kerajaan untuk beberapa barang keperluan asas ditarik balik, sebaliknya jumlah pemberian subsidi terus meningkat.
Dalam pada itu, beliau berkata penubuhan Pasukan Khas Jihad Tangani Inflasi yang bersifat kerjasama sinergi rentas kementerian bertujuan menangani kos sara hidup dan mengawal kadar inflasi.
Antara yang dilaksanakan pasukan khas itu ialah memperluaskan program Jualan Murah Keluarga Malaysia melibatkan 512 kawasan Dewan Undangan Negeri dengan rakyat boleh mendapatkan barangan sehingga 20 peratus lebih murah daripada harga pasaran setempat.
Harga murah itu ialah manfaat secara langsung subsidi harga melibatkan peruntukan RM100 juta, katanya.
Nanta berkata turut dilaksanakan ialah kawalan harga minyak masak sawit tulen kemasan botol secara harga siling bergerak berdasarkan harga minyak sawit mentah dunia.
Selain itu, kerajaan turut meneruskan kawalan harga ayam dan telur ayam serta pemberian subsidi penternakan sebanyak RM1.1 bilion dan memperkenalkan menu Keluarga Malaysia di bawah inisiatif Bakul Makanan Siswa.


Akhirnya gadis 13 tahun dapat kerakyatan

Impian Clara Sonia Joseph untuk memiliki kerakyatan akhirnya menjadi realiti apabila permohonannya sudah mendapat kelulusan daripada Kementerian Dalam Negeri hari ini, sebulan selepas kisahnya diceritakan kepada MalaysiaNow.
Clara telah menunggu selama bertahun-tahun untuk mendapatkan keputusan permohonannya itu.
Perkara itu disahkan oleh ibu angkatnya, Shamini Gopal Krishnan ketika dia berkongsi surat kelulusan itu kepada MalaysiaNow yang mana ia ditandatangani oleh Menteri Dalam Negeri Saifuddin Nasution Ismail.
Ini bermakna, gadis remaja berusia 13 tahun itu kini boleh memiliki kad pengenalan dan menerima akses kemudahan pendidikan dan kesihatan seperti warga Malaysia lain.
Sebelum ini, MalaysiaNow melaporkan kisah sedih Clara apabila dia ditinggalkan ibu kandungnya yang pulang ke Indonesia selepas meletakkan gadis itu di bawah jagaan Shamini dan suaminya, Charles Joseph pada 2013.
Sejak itu, Shamini dan Charles berusaha mendapatkan kerakyatan Clara agar dia boleh hidup normal seperti kanak-kanak sebayanya.
Ketika menceritakan mengenai Clara, Shamini turut memaklumkan bahawa anak gadis itu adalah seorang yang bijak dan rajin, malah berjaya meraih keputusan akademik cemerlang.
Namun begitu, mereka bimbang akan masa depan Clara kerana semua pencapaian ini akan menjadi sia-sia sekiranya anaknya itu tidak mempunyai kerakyatan, sekali gus menghalang impian gadis itu untuk menjadi seorang doktor.
"Terima kasih kepada pasukan anda, dan terima kasih kepada sesiapa yang terlibat dalam perkara ini," katanya kepada MalaysiaNow.
"Kini KDN sudah meluluskan kewarganegaraan, jadi saya akan ambil (surat) ini dan bawa ke Jabatan Pendaftaran Negara untuk membuat kad pengenalannya."
Menurut Shamini, dia dimaklumkan permohonan itu diluluskan pada 7 April lalu sebelum dia diminta hadir ke KDN serta-merta.
Katanya, dia dibawa berjumpa dengan seorang pegawai sebelum diserahkan surat kelulusan itu.
"Saya pun tidak diberitahu mengapa perlu ke KDN. Kementerian itu minta saya datang jadi, saya pergi awal pagi tadi.
"Menteri tiada di situ, tetapi saya dimaklumkan bahawa beliau telah menandatangani surat itu pada 7 April," tambahnya.
Pada masa sama, Clara turut meluahkan rasa syukur dan berterima kasih kepada semua yang prihatin terhadap situasinya.
"Saya ingin ucapkan terima kasih.
“Saya sudah dapat surat itu hari ini," katanya.


Ordinan, proklamasi darurat 3 kerusi untuk tangguh PRK dibatalkan

Yang di-Pertuan Agong Sultan Abdullah Sultan Ahmad Shah berkenan menamatkan enam ordinan dan proklamasi darurat bagi menangguhkan Pilihan Raya Kecil (PRK) Parlimen Batu Sapi, Gerik dan Dewan Undangan Negeri (DUN) Bugaya, yang diisytiharkan pada November dan Disember 2020, berkuat kuasa semalam.
Perintah pembatalan itu dinamakan sebagai Ordinan Darurat (Kuasa-kuasa Perlu) dan (Pembatalan) 2022 dan Proklamasi Darurat (Pembatalan) 2022 bagi Parlimen P.185 Batu Sapi, Sabah; serta Ordinan Darurat (Kuasa-kuasa Perlu) (No. 2) (Pembatalan) 2022 dan Proklamasi Darurat (No. 2) (Pembatalan) 2022 bagi Parlimen P.054 Gerik, Perak.
Selain itu, Ordinan Darurat (Kuasa-kuasa Perlu) (No. 3) (Pembatalan) 2022) dan Proklamasi Darurat (No. 3) (Pembatalan) 2022 bagi kawasan DUN N.66 Bugaya, Sabah.
Dalam warta kerajaan bertarikh 6 Oktober yang disiarkan oleh Jabatan Peguam Negara, pembatalan itu berikutan Sultan Abdullah berpuas hati bahawa keperluan kesemua ordinan dan proklamasi darurat berkenaan yang diisytiharkan pada 2020 susulan wabak penyakit berjangkit Covid-19, telah berakhir.
Perintah pembatalan semua ordinan dan proklamasi darurat berkenaan mengikut Fasal (2B) Perkara 150 Perlembagaan Persekutuan dan Fasal (1) dan (3) Perkara 150 Perlembagaan Persekutuan.
Warta itu turut menyatakan perkara itu akan dibentangkan di Parlimen menurut Fasal (3) Perkara 150 Perlembagaan Persekutuan.
Sebelum ini Yang di-Pertuan Agong perkenan isytihar darurat di Parlimen Batu Sapi berkuat kuasa 18 November 2020 serta Parlimen Gerik dan DUN Bugaya masing-masing berkuat kuasa 12 Dis 2020, untuk membendung penularan Covid-19.


Parkir percuma di Kuala Lumpur mulai esok hingga 31 Ogos

Menteri Wilayah Persekutuan Annuar Musa hari ini mengumumkan semua kawasan parkir di bahu jalan bandar Kuala Lumpur percuma mulai 2 Julai hingga 31 Ogos.Dalam satu ciapan Twitter Annuar berkata langkah tersebut dilakukan bagi menjimatkan kos perbelanjaan orang ramai.“Saya bersetuju mulai esok sehingga 31hb Ogos,semua tempat letak kereta bahu jalan dalam kawasan Bandaraya Kuala Lumpur adalah percuma.“Pengguna tidak perlu bayar apa-apa dan di harap penjimatan itu dapat di gunakan untuk membeli barang keperluan keluarga.”Parkir awam di Kuala Lumpur mempunyai kadar berbeza mengikut kawasan yang telah ditetapkan Dewan Bandaraya Kuala Lumpur (DBKL).Kadar terendah adalah sebanyak 80 sen sejam di beberapa kawasan termasuk Ayer Panas, Bandar Baru Wangsa Maju, Bandar Tasik Selatan dan beberapa kawasan lain.Kawasan seperti Bangsar dan Brickfields dan beberapa tempat lain menggunakan kadar RM1 sejam sementara kawasan parkir di Bukit Bintang, Chow Kit, Jalan Ampang dan Bukit Nanas menggunakan kadar RM1.50 sejam.


GPS kekal kuasai Sarawak dengan majoriti mudah

Gabungan Parti Sarawak (GPS) diumumkan secara rasmi memenangi jumlah minimum kerusi Dewan Undangan Negeri (DUN) itu bagi membolehkannya membentuk kerajaan negeri yang baru.Setakat 8.55 malam, GPS disahkan memenangi 45 kerusi termasuk kerusi Gedong yang ditandingi pengerusinya yang juga Ketua Menteri Sarawak Abang Johari Openg.GPS terdiri dari Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) and the Parti Demokratik Progresif (PDP).Pada sidang media di Kuching malam ini, Suruhanjaya Pilihan Raya (SPR) berkata proses pengundian bagi PRN kali ini dijalankan secara lancar. “GPS telah memenangi sejumlah 45 Kerusi dari 82 kerusi yang diperuntukkan dan dengan ini telah berjaya memperolehi suatu majoriti melebihi 50% daripada jumlah kerusi yang dipertandingkan,” katanya.PRN Sarawak kali ini menyaksikan 13 pertandingan tiga penjuru, 33 empat penjuru, 24 lima penjuru, tujuh pertembungan enam penjuru, satu persaingan lapan penjuru dan empat satu lawan satu.GPS meletakkan 82 calon diikuti Parti Bumi Kenyalang (PBK) (73), Parti Sarawak Bersatu (PSB) (70), PKR (28), DAP (26), Parti Aspirasi Rakyat Sarawak (Aspirasi) (15), Parti Bansa Dayak Sarawak Baru (PBDSB) (11), Amanah (Amanah) (8), Parti Sedar Rakyat Sarawak (Sedar) (5) dan PAS (1).Tiga puluh calon bebas turut bertanding pada PRN ini.


Hakim baharu dengar kes pengubahan wang haram, pengelakan cukai Rosmah

Kes pengubahan wang haram dan pengelakan cukai yang dihadapi Rosmah Mansor di Mahkamah Tinggi didengar hakim baharu hari ini.
Kes itu didengar hakim K Muniandy, menggantikan hakim Mohamed Zaini Mazlan yang dilantik sebagai hakim Mahkamah Rayuan baru-baru ini.
Semasa prosiding pengurusan kes hari ini, peguam Geethan Ram Vincent memberitahu mahkamah bahawa pihaknya menarik balik permohonan untuk menggugurkan Timbalan Pendakwa Raya Gopal Sri Ram daripada mengendalikan kes itu, setelah bekas hakim Mahkamah Persekutuan itu meninggal dunia pada akhir Januari lepas.
Timbalan Pendakwa Raya Poh Yih Tinn tidak membantah dan mahkamah membatalkan permohonan tersebut.
Sebelum ini mahkamah menetapkan 15 hari bermula 12 Mei ini untuk mendengar perbicaraan kes itu.
Mahkamah diberitahu bahawa pihak pendakwaan akan memanggil 15 saksi untuk memberi keterangan dalam perbicaraan kes tersebut.
Rosmah, 70, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).
Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di Kuala Lumpur, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di Kuala Lumpur dari 1 Mei 2014 hingga 1 Mei 2018.


OpenAI lancar aplikasi ChatGPT di telefon pintar

Teknologi kecerdasan buatan (AI) yang mampu memberikan jawapan seperti manusia pada semua subjek, ChatGPT kini tersedia di “Apple app store”.
Menurut syarikat pembangun teknologi itu yang disokong Microsoft, OpenAI pengenalan pada platform aplikasi Apple adalah selepas mendengar permintaan daripada penggunanya yang “gemar menggunakan ChatGPT di mana-mana saja”.
Dengan beralih kepada telefon pintar, OpenAI meneruskan langkah di pasaran enjin carian, yang dikuasai secara besar-besaran oleh Google, bagi memberi tekanan dengan kebangkitan AI generatif.
Ditawarkan secara percuma, aplikasi itu akan membolehkan pengguna "mendapatkan maklumat yang tepat tanpa menapis iklan atau pilihan carian," kata OpenAI di laman webnya, yang melakukan sindiran halus terhadap enjin carian Google.
Aplikasi itu juga boleh memberi "panduan tentang memasak, rancangan perjalanan, atau mencipta mesej yang bernas," tambah syarikat itu.
OpenAI berkata ia memulakan pelancaran di AS dan akan berkembang ke negara lain dalam tempoh beberapa minggu akan datang.
ChatGPT akan tersedia pada peranti Android "tidak lama lagi," tambahnya.
Kuasa ChatGPT sudah tersedia pada telefon pintar, melalui aplikasi carian Bing Microsoft, yang menggunakan teknologi daripada OpenAI.
“App store” juga dipenuhi dengan aplikasi yang merancakkan gelombang keseronokan persekitaran AI.
Pemilik Facebook Meta bulan lepas memberi amaran tentang perisian berniat jahat yang menyamar sebagai ChatGPT atau alat AI yang sama.


Gegaran dirasai di Malaysia ketika gempa bumi landa Indonesia

Gempa bumi berukuran 6.2 pada skala Richter yang melanda pantai barat Sumatera Indonesia pagi ini, menyebabkan gegaran di beberapa kawasan di Malaysia.Menurut agensi geofizik Indonesia BMKG, gempa bumi itu berlaku pada pukul 9.39 pagi dengan kedalaman sejauh 10km.Bagaimanapun, pusat gempa tersebut berada di kawasan darat sekali gus tidak memberikan ancaman tsunami, kata Reuters memetik catatan Twitter BMKG.Di Lembah Klang, beberapa orang penduduk mengalami gegaran susulan gempa tersebut terutama di bangunan pangsapuri.Di media sosial, ramai yang mengatakan mereka mengalami gegaran dalam bangunan di Kuala Lumpur.“Saya terjaga dari tidur kerana saya fikir rakan serumah saya menggoncang katil saya. Kemudian buka Twitter nampaknya ramai yang alami kesan gempa bumi ini,” kata seorang pengguna.“Adakah seluruh negara hanya bergegar sekejap tadi?,” kata seorang lagi.Dalam pada itu, seorang lagi berkata dia mengalami gegaran di Seksyen 13, Shah Alam, “sekurang-kurangnya 30 saat”.


Pegawai kesihatan AS beri amaran bahaya penggunaan media sosial babit kanak-kanak

Pegawai kesihatan tertinggi Amerika Syarikat (AS) mengeluarkan amaran keras kepada ibu bapa, syarikat dan pengawal selia dengan mengatakan terdapat bukti menunjukkan lonjakan penggunaan media sosial boleh membahayakan kanak-kanak.
Dalam nasihat panjang lebar, pakar bedah AS, Vivek Murthy berkata, meskipun tiada kajian menyeluruh dijalankan, namun "terdapat banyak petunjuk bahawa media sosial juga boleh mempunyai risiko besar termasuk membahayakan kesihatan mental dan kesejahteraan kanak-kanak serta remaja."
Menurut Jabatan Kesihatan dan Perkhidmatan Manusia, penggunaan media sosial oleh golongan muda di AS adalah menjadi kebiasaan, dengan 95% remaja dilaporkan menggunakan platform berkenaan dan lebih satu pertiga mengatakan mereka melayarinya "hampir setiap masa".
Laporan Murthy berkata media sosial boleh membantu kanak-kanak dan remaja mencari komuniti untuk berhubung, tetapi ia juga mengandungi "kandungan melampau, tidak sesuai dan berbahaya," yang boleh "menormalkan" kecederaan dan bunuh diri.
Laporan itu menegaskan, media sosial juga boleh mengekalkan ketidakpuasan badan, gangguan makan dan kemurungan serta mendedahkan kanak-kanak kepada jenayah buli dalam talian ketika mereka sedang menjalani tahap kritikal dalam perkembangan otak.
Murthy menyeru penggubal dasar untuk mengukuhkan piawaian keselamatan di sekitar media sosial dan menggesa syarikat teknologi untuk menilai secara bertanggungjawab kesan produk mereka terhadap kanak-kanak dan berkongsi data dengan penyelidik.
Beliau juga menasihatkan ibu bapa untuk mewujudkan zon bebas peranti di rumah bagi menggalakkan komunikasi dua hala dan mendidik anak-anak dengan mencontohi tingkah laku dalam talian yang sihat dan bertanggungjawab.
Laporan itu muncul ketika pihak berkuasa di seluruh AS sedang mencari jalan untuk mengawal penggunaan media sosial, dan mengekang kesan buruk dalam kalangan golongan muda.
Awal bulan ini, Montana di AS melarang penggunaan TikTok di wilayahnya.
Gergasi perkongsian video milik China itu mencabar keputusan itu di mahkamah.
Malah pada Mac lalu, Utah menjadi negeri AS pertama yang mengeluarkan arahan supaya kanak-kanak bawah umur yang mahu melayari laman media sosial perlu mendapatkan kebenaran daripada ibu bapa mereka.
"Kami berada di tengah-tengah krisis kesihatan mental belia negara, dan saya bimbang media sosial adalah pemacu utama krisis itu – yang mesti kita tangani segera," kata Murthy.


WHO beri amaran penularan virus lebih laju daripada vaksinasi

Pertubuhan Kesihatan Sedunia (WHO) memberi amaran berhubung wabak Covid-19 kini menular lebih laju daripada kadar vaksinasi global yang dilancarkan, mengatakan ikrar negara-negara G7 yang mahu berkongsi berbilion dos suntikan vaksin dengan negara-negara lebih miskin tidak cukup bagi menampung keperluan ketika ini.Pemimpin-pemimpin kesihatan global turut mengingatkan komitmen bilangan suntikan dari negara-negara itu terlalu kecil, diedarkan secara perlahan ketika lebih dari 11 bilion suntikan diperlukan ketika ini.Menghadapi ketidakpuasan hati berhubung akses suntikan vaksin yang tidak seimbang, beberapa pemain besar industri negara-negara G7 berjanji pada sidang kemuncak hujung minggu lalu di Britain untuk meningkatkan jumlah sumbangan dos vaksin kepada lebih dari satu bilion, bilangan itu meningkat dari 130 juta yang dijanjikan pada Februari lalu.“Saya menyambut baik pengumuman negara-negara G7 yang akan menyumbangkan 870 juta dos vaksin (yang baru), terutama melalui Covax,” kata Ketua Pengarah WHO Tedros Adhanom Ghebreyesus kepada pemberita.“Ini adalah bantuan besar, tetapi kami memerlukan lebih banyak vaksin, dan kami perlukannya segera. Sekarang ini, virus bergerak lebih cepat daripada kadar vaksinasi global.“Lebih dari 10 ribu orang mati setiap hari… komuniti-komuniti ini memerlukan vaksin, dan mereka memerlukannya sekarang, bukan tahun depan.”Ketika ramai orang di kebanyakan negara kaya menikmati keadaan kembali normal susulan kadar vaksinasi yang tinggi, suntikan vaksin masih lembab di wilayah miskin di dunia.Bank Dunia mengumumkan, dari segi dos yang diberikan, ketidakseimbangan antara negara G7 dan negara berpendapatan rendah mempunyai perbezaan nisbah 73 berbanding satu (73:1).Sebilangan besar sumbangan vaksin oleh negara G7 akan disaring melalui Covax, sebuah badan global yang bertanggungjawab memastikan akses vaksin berlaku secara adil.Ia diuruskan oleh WHO, pakatan vaksin Gavi dan Cepi iaitu Gabungan Inovasi Kesiapsiagaan Epidemik.Setakat ini, ia menghantar lebih dari 87 juta dos vaksin ke 131 negara, bilangan yang sangat sedikit daripada jangkaan.


KPN serahkan siasatan berhubung kartel polis kepada EIAC

Ketua Polis Negara Acryl Sani Abdullah Sani hari ini berkata pihak polis akan memberikan laluan sepenuhnya kepada Suruhanjaya Integriti Agensi Penguatkuasaan (EIAC) untuk menyiasat dakwaan-dakwaan berhubung kewujudan kartel polis dan sebarang salah laku anggota pasukannya.Dalam sidang media hari ini, beliau mengalu-alukan siasatan tersebut di samping turut berkata surat rasmi telah diberikan kepada suruhanjaya itu unutk menyiasat kewujudan kartel dalam pasukan polis.“Kami hands off. Biarlah pihak ketiga yang buat siasatan secara telus,” katanya.Beliau turut berkata pihaknya tidak akan berkompromi dengan sebarang salah laku dalam pasukan polis.“Saya akan pastikan setiap usaha, setiap apa juga langkah yang kita buat, kita akan tegakkan integriti.“Tidak ada kompromi, tidak ada tolak ansur,” tambahnya.Dakwaan berkenaan kewujudan kartel dalam pasukan polis timbul selepas ia didedahkan oleh bekas ketua polis Abdul Hamid Bador.Hamid berkata kartel melibatkan pegawai-pegawai muda tersebut cuba mencalarkan imej beliau.“Ada usaha untuk mengaibkan, menjatuhkan saya daripada kumpulan ini (kartel).“Saya ingin menasihatkan mereka, hentikan perbuatan jijik ini, sedar diri bahawa pasukan ini bukan kita punya, bukan padang permainan kita” katanya dalam sebuah temu bual bersama Sinar Harian pada Mac lalu.


Pakar bimbang kes Covid-19 Indonesia meningkat, cecah lebih 1.9 juta

Pakar kesihatan bimbang lonjakan kes Covid-19 di dua pulau paling padat penduduk di Indonesia bakal menyebabkan gelombang baru lebih buruk.Angka kes meningkat secara mendadak di Jawa dan Sumatera tiga minggu selepas cuti Aidilfitri yang menyaksikan jutaan penduduk Indonesia melakukan perjalanan di rantau itu dengan mengabaikan larangan perjalanan.Lonjakan kes di Indonesia berlaku ketika varian berbahaya telah menyebabkan kematian di beberapa negara jirannya dan di tempat lain di Asia Tenggara.Di Kudus, Jawa Tengah, kes meningkat hampir 8,000% menurut Wiku Adisasmito yang merupakan jurucakap pasukan bertindak Covid-19 Indonesia.Seorang ahli epidemiologi dari Universiti Andalas di Pandang Defriman Djafri berkata kematian di Sumatera Barat pada bulan Mei adalah yang paling tiggi direkodkan setakat ini.Di Riau, Sumatera, kes meningkat dua kali ganda dari awal April sehingga mencatat lebih dari 800 kes sehari pada pertengahan Mei, kata Wildan pasukan petugas wilayah.Wildan berkata lonjakan angka kes itu adalah berpunca daripada peningkatan pergerakan selain penularan varian baru Covid-19.Namun, kesan varian baru sukar ditentukan secara tepat di Indonesia yang memiliki kapasiti penjujukan genom terhad.Indonesia juga mengalami masalah dalam operasi saringan dan pengesanan kes sementara program imunisasi kebangsaannya masih dilihat perlahan.Setakat ini hanya satu dari 18 orang disasarkan untuk program inokulasi negara tersebut.Anggaran tidak rasmi menunjukkan angka kes mungkin jauh lebih tinggi dengan hampir dua juta jangkitan.Angka tersebut merupakan antara jumlah kes tertinggi di Asia.Setakat Ahad 9,868 kes baru Covid-19 dicatatkan di Indonesia, ia adalah angka tertinggi direkodkan sejak 22 Februari lalu.Angka itu menjadikan kes keseluruhan Covid-19 meningkat sebanyak 1,911,358.149 kematian akibat Covid-19 juga direkodkan menjadikan jumlah keseluruhan kematian di negara itu meningkat sebanyak 52,879.


Saya 'cabut' lepas Najib tandatangan borang buka akaun bank, kata saksi

Bekas pengarah bukan eksekutif AmBank hari ini memberitahu Mahkamah Tinggi bahawa beliau "cabut" sebaik sahaja selepas Najib Razak selesai menandatangani borang permohonan pembukaan akaun bank di rumahnya di Bukit Tunku, 11 tahun lepas.
Cheah Tek Kuang, 75, berkata beliau pergi ke rumah bekas perdana menteri itu pada 2011 berhubung permintaan tertuduh untuk membuka akaun bank di AmBank.
Saksi pendakwaan ke-39 itu berkata demikian dalam pemeriksaan semula oleh timbalan pendakwa raya kanan Gopal Sri Ram pada perbicaraan Najib berhubung dakwaan penyelewengan RM2.3 bilion dana 1Malaysia Development Berhad (1MDB) hari ini.
Sri Ram: Sebelum ini, kamu berkata kamu agak gementar ketika berada di sana. Kamu pergi selepas Najib menandatangani borang?
Cheah menjawab, "Ya, saya ‘cabut’ bersama dokumen.
Ditanya mengenai kehadiran ahli perniagaan dalam buruan Low Taek Jho atau Jho Low di kediaman Najib, Cheah berkata ketika beliau sampai di rumah Najib, dia (Jho Low) berada di dalam kereta yang lain.
“Apabila saya masuk ke dalam rumah, dia yang memperkenalkan saya kepada Datuk Seri Najib,” kata Cheah.
Sri Ram: Di mana Jho Low ketika anda ‘cabut’?
Cheah: Saya tidak tahu.
Sri Ram: Adakah dia mengiringi kamu? Cheah menjawab "Tidak".
Saksi itu berkata beliau pergi ke bahagian lain rumah Najib dari tempat Jho Low berada dan menyedari Jho Low turut diiringi beberapa individu.
Semasa prosiding sebelum ini, Cheah berkata beliau beredar kira-kira lima minit selepas Najib menandatangani dokumen itu kerana Najib sangat sibuk dan mereka tidak berbincang apa-apa kecuali mengenai akaun dan jangkaan kemasukan wang AS$100 juta ke dalam akaunnya.
Najib, 69, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.


Sorry.


Taufan Mawar badai Guam

Taufan Mawar membadai Guam dengan angin kencang pada kelajuan 140 batu sejam (225 kilometer sejam) dan hujan lebat menyebabkan banjir dan bekalan elektrik terputus di pulau itu, lapor Xinhua.
"Ia merupakan pengalaman menakutkan yang tidak dialami lebih dua dekad," tulis Gabenor Guam Lou Leon Guerrero di Facebooknya.
Menurut Weather Channel, hampir seluruh Guam bergelap apabila pusat taufan berlegar tidak jauh dari titik paling utara pulau itu lewat malam Rabu.
Tiada kemalangan jiwa dilaporkan dan pulau itu masih dalam pemantauan.


Saarani cukup majoriti dilantik sebagai MB, kata Zahid Hamidi

Presiden Umno, Ahmad Zahid Hamidi, mengesahkan ahli Dewan Undangan Negeri (Adun) Kota Tampan, Saarani Mohammad memiliki majoriti cukup untuk dipilih sebagai menteri besar Perak yang baru.Menurut Zahid Sultan Nazrin Shah akan mengumumkan siapa calon terpilih.Beliau berkata demikian selepas mengadap Sultan Perak di Istana Kinta, Ipoh pagi tadi.Ia secara tidak langsung mengesahkan parti itu mendapat sokongan daripada Bersatu dan PAS untuk mencalonkan  Saarani, sebagai menteri besar Perak.“Ertinya kerjasama pembentukan kerajaan ini adalah antara Umno, Bersatu dan PAS,” katanya di luar istana.Terdahulu Ahmad Zahid tiba di Istana Kinta untuk mengadap Sultan Nazrin Shah pada 10 pagi bertujuan mempersembahkan nama calon menteri besar yang baru.Ia merupakan pertemuan kedua antara Zahid dengan Sultan Nazrin selepas Timbalan Presiden Bersatu Ahmad Faizal Azumu disingkirkan daripada jawatannya sebagai menteri besar pada 4 Disember lalu selepas satu usul undi percaya dibawa oleh Adun Umno.Undian itu menyaksikan Faizal sekadar memperoleh 10 undi menyokong berbanding 48 menolak dan seorang berkecuali atau undi rosak.Malam tadi Umno memutuskan agar kerajaan Perikatan Nasional (PN) Perak yang melibatkan parti itu, PAS dan Bersatu dipertahankan.Sementara itu, Bersatu berkata biarpun kesal dengan tindakan Umno menyingkirkan Faizal, semua keputusan yang bakal diambil parti itu berkaitan penubuhan kerajaan negeri Perak yang baru akan mengambil kira ketetapan bersama rakan-rakan Perikatan Nasional (PN) terutama PAS yang terlibat secara langsung.


935 kes baru Covid-19, 2,555 pulih, 3 lagi kematian dilaporkan

Sebanyak 2,555 pesakit yang menerima rawatan Covid-19 telah sembuh sepenuhnya menjadikan angka keseluruhan mereka yang pulih kini berjumlah 49,056 orang atau 80.7%, kata Ketua Pengarah Kesihatan Dr Noor Hisham Abdullah.Noor Hisham dalam satu kenyataan berkata sebanyak 935 kes baru jangkitan Covid-19 termasuk empat kes import, menjadikan bilangan terkumpul penularan pandemik itu dalam negara berjumlah 60,752 orang.“Sabah kembali mencatatkan kes harian tertinggi iaitu sebanyak 326 atau 34.9%, diikuti Selangor 161 kes (17.2%) dan Negeri Sembilan 158 (16.9%),” katanya.Katanya seramai 11,348 pesakit sedang menerima rawatan di hospital, 110 dirawat di Unit Rawatan Rapi termasuk 45 memerlukan bantuan alat pernafasan.“Dukacita dimaklumkan terdapat tiga lagi kematian baru dilaporkan, menjadi jumlah mereka yang maut akibat Covid-19 meningkat kepada 348 orang,” katanya.


Imej Tok Mat kini seperti Zahid, kata penganalisis

Imej Mohamad Hasan sebagai “penyelamat” mungkin berkecai selepas cuba menjustifikasikan tindakan bekerjasama dengan DAP pada Perhimpunan Agung Umno (PAU) baru-baru ini, selain mengekalkan jawatan tanpa pertandingan pada pemilihan akan datang.
Mohamad dikatakan sebagai “hero” oleh seorang penganalisis selepas berjaya memimpin parti itu bangkit dalam beberapa siri pilihan raya kecil pada 2019, ketika Ahmad Zahid Hamidi mengambil cuti sebagai presiden.
Ahli Parlimen Rembau yang mesra dipanggil Tok Mat itu turut dikreditkan dalam kemenangan besar Barisan Nasional (BN) pada Pilihan Raya Negeri (PRN) Melaka dan Johor.
Namun menurut Kartini Aboo Talib dari Universiti Kebangsaan Malaysia, beberapa tindak-tanduknya sebelum dan selepas Pilihan Raya Umum ke-15 (PRU15) membuatkan imejnya sedikit tercalar.
"Kini ada yang mengatakan bahawa Tok Mat tidak ubah seperti lalang atau lidah bercabang.
"Tok Mat adalah politikus yang menggunakan segala peluang dan ruang demi survival.
“Maka bekerjasama dengan DAP adalah suatu tindakan strategik demi kepentingan parti," katanya kepada MalaysiaNow.
Nama Mohamad meningkat naik dalam Umno selepas menewaskan Annuar Musa dalam perebutan jawatan timbalan presiden pada pemilihan parti lepas.
Beliau berganding bahu dengan Zahid yang menjadi presiden menggantikan Najib Razak selepas bekas perdana menteri itu meletakkan jawatan susulan kekalahan pada PRU14.
Kedua-dua mereka mengekalkan jawatan selepas perhimpunan agung meluluskan usul tambahan daripada perwakilan Rembau agar jawatan presiden dan timbalan presiden tidak dipertandingkan.
Kerjasama dengan DAP menjadi beban kepada Umno yang selama ini musuh utama parti itu.
Meskipun ia dilihat membantu “survival” Umno, tindakan Mohamad memberi justifikasi kerjasama dengan DAP baru-baru ini tidak boleh diterima majoriti orang Melayu, menurut penganalisis politik, Azizi Safar.
"Selepas PAU 2022, dari sudut persepsi awam, imej Tok Mat kini tidak jauh berbeza dengan Zahid Hamidi.
"Kedua-duanya dilihat sebagai manusia politik yang lebih pentingkan kedudukan dan jawatan dalam Kerajaan," katanya.
Mohamad menjelaskan, Umno memilih DAP kerana parti itu tidak bermuka-muka.
Beliau juga berkata Umno tetap ditolak rakyat meskipun selama ini menentang DAP.
Ia bertentangan dengan pendirian beliau sebelum ini tidak bersetuju dengan sebarang bentuk kerjasama dengan DAP.
Bekas menteri besar Negeri Sembilan itu juga kebanyakan masa akur dengan kehendak Zahid sebelum ini, termasuk menekan bekas perdana menteri, Ismail Sabri Yaakob untuk mengadakan PRU15 lebih awal.
Bagi pemerhati politik Mak Khuin Weng, Tok Mat tidak pernah menjadi seorang “reformis”.
"Tok Mat sentiasa berhati-hati.
“Dahulu apabila beliau kelihatan mengkritik Ahmad Zahid dalam satu temu bual, beliau cepat menjelaskan apa yang dimaksudkan pada temu bual itu," katanya.
Sebelum ini, bekas Ahli Majlis Tertinggi, Umno Tajuddin Rahman mendedahkan, Mohamad turut bersama-sama sekumpulan pemimpin parti itu merancang untuk menjatuhkan Zahid pada Mei 2020 namun kemudian membuat pusingan-U selepas menerima gertakan daripada pengikut presiden parti itu.


Rihanna mohon maaf kerana guna petikan hadis dalam lagu

Penyanyi Rihanna membuat permohonan maaf pada Selasa selepas menggunakan satu lagu yang mengandungi petikan hadis Nabi Muhammad ketika pertunjukan fesyen Savage X Fenty, lapor Insider.Pengasas jenama Fenty berusia 32 tahun itu menerima kritikan hebat selepas berlangsungnya pertunjukan fesyen Savage X Fenty baru-baru ini.Ketika pertunjukan fesyen itu berlangsung seorang model yang memperagakan pakaian dalam jenama tersebut kelihatan menari bersama-sama lagu “Doom” yang dinyanyikan Coucou Chloe yang turut menyertakan satu petikan hadis.Pada Selasa lalu, Rihanna berkongsi permohonan maaf dalam Intagram story miliknya, dengan menulis pemilihan lagu itu adalah “ikhlas, tetapi ia satu kecuaian.”“Saya ingin mengucapkan terima kasih kepada umat Islam kerana menegur kesilapan yang secara tidak sengaja menyinggung perasaan ketika pertunjukan savage x fenty kami,” tulis Rihanna.“Saya juga ingin memohon maaf kepada semua di atas kesilapan yang ikhlas tetapi satu kecuaian. Kami memahami apa yang berlaku menyakiti hati saudara-saudara Muslim, dan saya sangat kecewa dengan apa yang telah berlaku!”Rihanna berkata: “Saya tidak berniat untuk tidak hormat kepada Tuhan ataupun kepada mana-mana agama dan tindakan menggunakan lagu tersebut adalah sesuatu tindakan yang tidak bertanggungjawab! Kami akan pastikan perkara yang sama tidak berulang lagi. Terima kasih diatas kemaafan anda.”


Peningkatan kes Covid-19 kerana saringan besar-besaran

Peningkatan jumlah kes Covid-19 adalah disebabkan ujian saringan secara besar-besaran dan bersasar dilakukan di kebanyakan kawasan perintah kawalan pergerakan diperketatkan (PKPD) di Selangor dan Wilayah Persekutuan.Timbalan Perdana Menteri Ismail Sabri Yaakob berkata kerajaan menjangkakan kes Covid-19 akan meningkat apabila PKPD dilaksanakan di 36 mukim di Selangor dan 16 lokaliti di Kuala Lumpur.“Apabila kerajaan buat PKPD maka kita akan melakukan saringan ujian Covid-19 secara besar-besaran dan sudah tentu sahaja ada peningkatan kes Covid-19.“Sebagai contoh di PKPD PPR (Program Perumahan Rakyat) Kampung Kerinchi, saringan Covid-19 dibuat tadi dan ramai juga didapati positif Covid-19,” katanya kepada pemberita selepas meninjau PKPD PPR Kampung Kerinchi di Kuala Lumpur hari ini.Beliau berkata demikian ketika diminta mengulas mengenai peningkatan kes Covid-19 lebih 9,000 sejak kebelakangan ini.“Jadi inilah yang menyebabkan jumlah kes Covid-19 dilihat meningkat kerana kawasan PKPD ini menyumbang kepada kes Covid-19, yang akhirnya akan turun juga,” katanya.Ismail yang juga menteri pertahanan berkata kementerian kesihatan akan melakukan ujian saringan Covid-19 setiap hari di kawasan PKPD.“Sebagai contoh bagi penduduk di kawasan PKPD di Selangor, banyak klinik swasta yang dibuka secara ‘walk-in’ untuk buat ujian saringan Covid-19…perkara itu juga menyumbang kepada peningkatan kes sehingga PKPD ditamatkan,” katanya.Ismail berkata KKM menjangkakan kes Covid-19 akan terus meningkat dan kerajaan sedang berusaha untuk menambah bilangan katil agar dapat merawat pesakit yang positif Covid-19.Selain itu, beliau juga berkata sehingga hari ini terdapat 200 kes positif Covid-19 di PPR Kampung Kerinchi.


Calonkan adik Guan Eng di Tanjong, usaha DAP kukuhkan 'Dinasti Lim'?

Sejak beberapa dekad lalu, gandingan bapa Lim Kit Siang dan anaknya, Lim Guan Eng menjadi nama berpengaruh dalam DAP – di mana mereka mendapat gelaran pengasas “Dinasti Lim" yang mewarnai kepimpinan tertinggi parti itu.
Kini, menjelang Pilihan Raya Umum ke-15 (PRU15), seorang lagi ahli keluarga Lim menjadi tumpuan ramai di mana si adik, Lim Hui Ying, yang merupakan setiausaha DAP Pulau Pinang diletakkan sebagai salah seorang calon parti.
Pengumuman Hui Ying sebagai calon kerusi Parlimen Tanjong di Pulau Pinang, dianggap oleh sesetengah pihak bahawa DAP adalah sebuah parti “anak beranak”.
Bercakap kepada MalaysiaNow, penganalisis politik Tang Ah Chai mengakui ada asasnya dalam pandangan sedemikian.
Katanya, dalam DAP, peranan setiausaha agung mengatasi pengerusi parti di peringkat kebangsaan.
Walaupun Guan Eng memegang jawatan tertinggi sejak 2004, beliau kini digantikan oleh Anthony Loke Siew Fook pada Mac lalu, selepas mencapai had maksimum tiga penggal memegang jawatan.
Bekas setiausaha agung itu kemudiannya dilantik sebagai pengerusi parti ketika bapanya, Kit Siang, mengumumkan persaraan daripada politik.
Dalam konteks PRU15, Tang berkata, sekiranya Pakatan Harapan (PH) gagal menawan Putrajaya, parti itu masih lagi mempunyai pengaruh Guan Eng.
“Ketika pengaruh keluarga itu sedikit demi sedikit berkurangan, ia menimbulkan kebimbangan dan sebagai langkah berjaga-jaga, Hui Ying dicalonkan," katanya.
Hui Ying, 59, dilantik sebagai senator pada 2018.
Beliau bakal memainkan peranan untuk mempertahankan kerusi Tanjong yang sebelum ini dimenangi Ketua Menteri Pulau Pinang Chow Kon Yeow, manakala Chow akan bertanding di kerusi Batu Kawan yang disandang oleh Kasthuri Patto.
Berhubung prestasi Loke sejak mengambil alih jawatan tertinggi itu dari Guan Eng, Tang berkata penyandang kerusi Parlimen Seremban itu mendapat pujian dari dalam dan luar parti.
"Dia berbeza dengan Guan Eng," tambahnya.
“Gayanya mantap dalam menyampaikan ucapan.”
Sementara itu, penganalisis James Chin dari Universiti Tasmania Australia berkata walaupun sikap pilih kasih sememangnya wujud dalam DAP, namun perkara ini berlaku dalam semua parti politik.
"Anda tidak boleh lari daripada perkara ini, ini tabiat semula jadi manusia," tambahnya.
Walaupun sokongan kaum Cina terhadap pembangkang mungkin semakin berkurang, namun katanya, DAP masih “ada peluang” di kawasan yang mempunyai populasi Cina yang yang besar.
"Sangat sukar untuk menumpaskan mereka," katanya.
"Dengan kata lain, mereka masih akan menang, tetapi mungkin dengan majoriti yang lebih kecil."
'Naratif penguasaan DAP dalam PH’
Sebagai parti komponen yang setia dengan gabungan PH, DAP sering dikaitkan dengan naratif ia menguasai gabungan politik itu.
Pandangan sedemikian sebahagian besarnya dikaitkan dengan hakikat DAP memenangi paling banyak kerusi dalam gabungan itu, dan tiada seorang pun ahli Parlimennya melompat parti ketika Langkah Sheraton digerakkan pada 2020 sehingga menyebabkan kejatuhan kerajaan PH.
Tang berkata DAP mungkin dilihat sebagai faktor yang mempunyai kuasa "mengawal" dalam kepimpinan PH memandangkan rakan komponennya, Amanah, masih baru sementara PKR yang menjadi tonggak PH dilanda perpecahan dalaman.
"Tetapi jika pengaruhnya dilihat mengatasi PKR dan Amanah, DAP tidak akan mampu membuat perubahan besar," tambahnya.
Beliau juga berkata ketiga-tiga parti itu menyatakan dengan jelas sokongan mereka kepada Anwar Ibrahim sebagai calon perdana menteri PH.
"Atas dasar ini, mereka mempunyai hubungan yang saling memahami,” katanya.
Tang dan Chin bersetuju bahawa tindakan DAP meletakkan calon Melayu adalah "pilihan yang tepat" dan mungkin membantu parti itu mendapat sokongan daripada masyarakat Melayu.
Bercakap kepada MalaysiaNow, Chin membangkitkan mantera DAP yang mengaku sebagai parti sekular, dan tidak perkauman.
“Anda tidak boleh dakwa parti anda tidak perkauman jika majoriti calon dan penyokong anda hanya terdiri daripada satu kaum,” katanya.
Sebagai contoh, katanya, di Bentong, DAP meletakkan penyandang kerusi DUN Ketari Young Syefura Othman, menggantikan aktivis alam sekitar Wong Tack.
"Beliau dilihat sebagai seorang yang rapat dengan rakyat, dan saya tidak nampak sebab mengapa DAP tidak patut promosikan pemimpin seperti ini,” kata Chin.
Sementara itu, Tang berkata beliau menjangkakan akan berlaku peningkatan sokongan terhadap Young Syefura di Bentong.
"Prestasi Wong di Bentong tidak cemerlang," katanya.
“Dari sudut strategi, (calonkan Young Syefura) adalah langkah yang tepat.”


Malaysia perlu pertimbang pemulihan ekonomi sebelum adakan PRU, kata Khairy

Menteri Kesihatan, Khairy Jamaluddin memberitahu pemberita di Singapura, Malaysia perlu menimbang tiga faktor utama sebelum melaksanakan pilihan raya umum, sambil menegaskan tarikh pembubaran Parlimen, terletak sepenuhnya pada budi bicara perdana menteri.Tiga faktor yang digariskannya adalah, kesediaan negara berhubung kesihatan umum, momentum pemulihan ekonomi serta pertimbangan politik.Khairy yang berada di Singapura selama empat hari sejak 31 Mei 2022 menerusi program pertukaran Felow Lee Kwan Yew berkata demikian ketika diminta mengulas kenyataan Perdana Menteri Ismail Sabri Yaakob pada Rabu bahawa beliau tidak akan melengahkan, walau sedetik, pembubaran Parlimen sebaik saja Barisan Nasional (BN) sudah benar-benar bersedia.“Kita perlu meneliti varian baru…untuk mengetahui gelombang jangkitan. Buat masa ini keadaan okey tetapi saya yakin bahawa ia boleh dikawal,” katanya ketika menjelaskan mengenai faktor kesihatan.Mengenai pemulihan ekonomi, beliau berkata, Malaysia agak bernasib baik kerana ia adalah negara pengeluar meskipun ketika ini berdepan dengan beberapa tekanan inflasi.“Kami mempunyai minyak sawit… kami mempunyai beberapa enjin pertumbuhan yang dapat memacu ekonomi.. jadi kami mahu memastikan momentum ekonomi itu,” kata Khairy.Berhubung faktor pertimbangan politik, ahli Parlimen Rembau itu berkata, BN sendiri seharusnya bersedia untuk menghadapi pilihan raya.“Kami mahu memastikan BN sudah sedia. Bukan setakat negara sudah sedia kerana perlu ada persekitaran yang kondusif untuk berdepan pilihan raya,” katanya sambil menambah, dalam keadaan itu kita perlu melihat keseluruhan konteks pemulihan ketika membuat persiapan menghadapi pilihan raya.Ditanya mengenai bila pilihan raya boleh diadakan, Khairy mengulangi pendiriannya bahawa apa yang penting adalah pemulihan dalam ekonomi serta kesihatan umum.“Perlu ada momentum. Kita baru saja melihat permulaan pemulihan. Dan keduanya, adakah benar-benar ada keperluan besar untuk mengadakan pilihan raya segera. Saya tidak fikir begitu. Tapi sudah pasti ramai yang menyatakan mengenai kestabilan politik. Kemenangan mutlak. Ya, tapi apa bezanya antara pilihan raya pada tahun ini atau tahun depan?.Khairy turut menghantar mesej tegas kepada mereka yang menyatakan “mari kita adakan pilihan raya sekarang.”“Saya tidak fikir mereka yang mahukan pilihan raya adalah orang yang memikirkan aspek membuat persiapan jentera pilihan raya dan sumber, dengan orang yang betul, dengan barisan calon yang betul untuk bertanding dalam pilihan raya.“Ini bukan pilihan raya negeri. Ini pilihan raya umum. Ia perkara serius dan saya fikir PM (perdana menteri) arif bahawa kita perlu masa untuk mempersiapkan diri kita demi negara serta parti.“Mesej saya kepada rakyat yang juga pemimpin parti kita, yang menyatakan kita perlu mengadakan pilihan raya sekarang iaitu kami hormati pandangan anda, membubarkan parlimen adalah budi bicara perdana menteri,” katanya.


PN tawaran baru untuk seluruh rakyat, kata Muhyiddin

Perikatan Nasional (PN) adalah tawaran baharu kepada rakyat dan ingin kekal sebagai sebuah gabungan politik yang berkongsi aspirasi negara untuk generasi akan datang, kata Pengerusi PN Muhyiddin Yassin.Perdana menteri berkata, PN juga ingin memimpin Malaysia dengan lebih cekap, berkesan dan kompeten, serta memiliki aspirasi yang tinggi untuk terus memelihara perpaduan rakyat yang berbilang kaum dan agama.“Perikatan Nasional menawarkan ‘New Deal to all Malaysians’ (tawaran baru untuk seluruh rakyat Malaysia) dan kami akan ada untuk tempoh masa yang lama. Kita ingin terus merasai denyut nadi rakyat dan memenuhi keperluan mereka dengan penuh prihatin.“Kita komited untuk mentadbir negara ini dengan berintegriti dan berwibawa, demi memelihara kesejahteraan dan kebajikan rakyat seluruhnya,” katanya ketika merasmikan Persidangan Perwakilan Nasional Parti Gerakan Rakyat Malaysia (Gerakan) yang ke-49 secara maya hari ini.Persidangan berkenaan yang dihadiri Penasihat Parti Gerakan Mah Siew Keong, Presiden Parti Gerakan Rakyat Malaysia (Gerakan) Dominic Lau Hoe Chai dan Timbalan Presiden Oh Tong Keong dilangsungkan secara hibrid dengan kehadiran fizikal di Dewan Wawasan Tun Dr Lim Keng Yaik, Menara PGRM serta secara maya.


Falsafah sebiji kelapa

Berita Operasi Lalang mula menyerap dalam kalangan aktivis dan kumpulan badan bukan kerajaan (NGO) kota London yang mengambil tahu hal Malaysia dan Asia Tenggara.Beberapa minggu sesudah tangkapan aku lihat peranan Amnesty International menyebarkan berita dan berkempen cukup unggul.Udo lelaki German yang bertugas di Amnesty International terus menyampaikan maklumat terkini.Dari mana punca maklumat ini aku tidak tahu. Aku anggap Udo dan Jomo Kwame Sundaram sebagai perawi sahih seperti Bukhari dan Muslim.Hadis-hadis mereka sampai kepada aku dalam masa seminggu atau dua minggu, bukan 200 tahun kemudian.Justeru amat meyakinkan untuk dipercayai.Perjumpaan di 44, Newmill House bersetuju untuk mengumpulkan pelajar kota London.Tugas ini senang dan susah. Senang kerana aku tak perlu minta kebenaran daripada sesiapa.Bilik dan dewan boleh digunakan. Dewan milik universiti atau dewan milik majlis tempatan boleh diguna pakai jika kosong.Tidak perlu mengisi borang berjela-jela, tak perlu letak gambar kad pengenalan, permit polis atau surat kebenaran naib canselor.Susah kerana aku hanya seorang diri cuba membuat dan menyusun kembali gerakan anti Akta Keselamatan Dalam Negeri (ISA).Aktivis lama dari FEUMSSO hampir semua sudah balik kampung.Senang kerana dewan kuliah untuk membuat perjumpaan di universiti atau di luar universiti boleh mudah diminta.Ini mengingatkan aku kembali ke zaman pelajar aku di Universiti Malaya (UM).Kumpulan pelajar, kelab siswa atau persatuan pelajar di UM boleh bebas bergerak, menyusun dan mengatur aktiviti tanpa halangan.Aku dari Kelab Sosialis selalu mengadakan forum dan perbincangan.Forum biasanya diadakan di dewan kuliah Fakulti Sastera. Jika dijangka ramai yang akan datang maka kami mengadakan di Dewan Kuliah F.Dewan Kuliah F adalah yang terbesar di fakulti. Untuk perbincangan yang lebih intim dan serius kami dari Kelab Sosialis akan berkumpul di bilik kelas di Fakulti Sains.Di zaman aku menjadi mahasiswa semua aktiviti pelajar berjalan lancar sama seperti yang aku rasakan ketika aku sedang kembali menjadi siswa di Polytechnic of Central London tahun 1987.Aktiviti pelajar lancar tanpa gangguan. Di London kalau menggunakan dewan milik majlis tempatan, wajib membayar sewa yang paling minimum.Paling afdal warga yang tinggal di majlis tempatan itu sendiri yang melamar. Semua beres. Semua tuntas.Inilah kota London bukan Kuala Lumpur yang aku tinggalkan.Aku memberi pencerahan pada diri aku bahawa tahun 1987 Kuala Lumpur dan Malaysia di bawah kawalan Dr Mahathir Mohamad.Ketua Polis Negara Haniff Omar – seorang “old boy” Kolej Melayu Kuala Kangsar (MCKK).Pada tahun 1974 ketika polis dan tentera masuk merempuh ke UM untuk mencari aku, Mahathir pada ketika itu baru sahaja menjadi menteri pelajaran.Untuk rakaman sejarah, Mahathir bertanggungjawab meminda Akta Universiti Kolej Universiti (AUKU) 1971 pada tahun 1975.Haniff diangkat oleh Abdul Razak Hussein yang juga “old boy” sebagai ketua polis negara.Ketika aku berdemonstrasi di awal tahun 1970 hingga tahun 1974, aku sering ternampak sosok ini menjadi “ketua gedebe” di bulatan Jalan Pantai.Polis dan tentera masuk merempuh masuk ke UM dan Universiti Kebangsaan Malaysia (UKM) pada pagi 8 Disember, 1974 kerana pelajar turun berdemo.Dari pagi Selasa, 3 Disember, 1974 demo pelajar bermula di Dataran Merdeka.Demo berlanjutan setiap hari hingga ke subuh Ahad, 8 Disember, 1974.Selama lima hari kami berdemo, pagi, petang, siang dan malam.Jam 10 pagi kami mula berhimpun di sudut pidato depan perpustakaan, kemudian kami berarak menghala keluar kampus ke bulatan Jalan Pantai sebelah Masjid Universiti.Tujuan untuk mara ke kota Kuala Lumpur. Dari Bukit Pantai, pelajar UKM akan turun berdemo sama. Kami berhimpun di sekitar bulatan Jalan Pantai.Pertempuran antara pelajar dan Polis Simpanan Khas (FRU) akan berlaku di sekitar masjid dan bulatan Jalan Pantai.FRU akan menembak gas pemedih mata untuk memaksa kami masuk kembali ke dalam kampus.Restoran Amjal pada ketika itu hanyalah sebuah restoran setinggan. Amjal menjadi saksi paling setia dan melihat apa yang berlaku.Pelajar dan mahasiswa berdemo untuk membuktikan setia kawan pelajar dengan petani miskin di Baling, Kedah.Dua minggu sebelum 3 Disember petani dan warga Baling yang juga disertai oleh warga kampung dan pekan yang berdekatan turun ke jalan raya berdemo mengepung bangunan kerajaan dalam pekan Baling.Musim hujan bulan Disember 1974 membawa malapetaka. Getah tidak dapat ditoreh. Makanan habis.Kemiskinan merebak. Kebuluran sampai. Ada warga yang papa kedana terpaksa makan ubi gadung.Petani di Baling, Kedah yang “kaya” dengan kemiskinan bangun menunjukan perasaan marah dan melawan kemiskinan.Mereka membuktikan bahawa kerajaan Barisan Nasional (BN) di bawah Tun Razak dan United Malays National Organisation (Umno) sudah gagal.“Cakap bedekah-dekah hal Melayu, yang lapar tak makan pun Melayu”.Inilah cerita yang kami di Kuala Lumpur dengar datang dari mulut petani Kedah.Selepas aku meninggalkan UM pada petang Ahad, 8 Disember, 1974 aku selalu mendengar kisah-kisah tentang UM. Tempat terberak lagi dikenang ini kan pula tempat menyorok!Surah ini berkisah bagaimana sesudah Mahathir meluluskan pindaan AUKU 1974, jika ada pelajar nak terkentut, mereka wajib mendapat surat kebenaran daripada Hal Ehwal Pelajar (HEP).Mengikut surah ini semua aktiviti pelajar wajib mendapat kelulusan dari HEP, termasuk terkentut.Semua ini aku difahamkan adalah mengikut fasal dan peraturan dalam pindaan AUKU 1974.Wow! Bagaimana agaknya Jantan Muda dan Minah Bergetah hendak memadu kasih? Opps.. silap …perkataan yang tepat di zaman itu di UM ialah bagaimana nak “smelling” di bawah pokok buluh di tepi Tasik Universiti Malaya.Apakah nak “berendut” perlu mendapat watikah dari Ungku Aziz, naib canselor UM ketika itu atau dari Pemaisuri Agong yang menjadi canselor UM tahun 1974?Kini aku berhadapan dengan keindahan dan istimewanya kota London.London kota “kapir” di mana warganya memulakan pagi dengan “full English breakfast”, melayan keberahian seksual yang bebas lagi lumayan dan duduk di pub meneguk beer sebelum pulang ke rumah dari pejabat.Bancian suara pada Disember 2018 oleh Eurostat dan Eurobarometer menunjukkan 40.2% warga Britain tidak beragama, “agnostik dan ateis”.Ini berbeza dari negara Malaysia yang mendabik dada mengakui sebagai negara Islam.Menjadi anggota Pertubuhan Kerjasama Islam (OIC) tetapi langsung tidak menghormati hak asasi manusia yang paling asas.Hakikatnya di Malaysia pada tahun 1987, sesiapa yang bersuara dan mengkritik kerajaan Mahathir dari parti Umno dan kuncu-kuncunya akan ditangkap di bawah ISA.Akan masuk penjara tanpa dibicarakan. Operasi Lalang adalah buktinya.Tangkapan bermula pada 27 Oktober, 1987. Akhirnya pada 20 November, 1987, Operasi Lalang menangkap 119 warga Malaysia di bawah ISA.Kawan aku Yunus Ali ditangkap sama. Aku wajib melakukan sesuatu di London.Kota London ini mengalu-alukan percambahan fikrah.Kota yang merayakan segala bentuk pandangan. Kota yang menyediakan prasarana untuk sesiapa sahaja membuat kajian ilmiah dan non ilmiah.Kota di mana wujudnya pelbagai bentuk gerakan politik, dari kiri ke kanan. Dari ekstrem kanan ke ekstrem kiri. Dari yang terbuka hingga yang gelap di bawah tanah.London dari zaman berzaman bangga sebagai tempat suaka pelarian politik.London berbangga kerana Karl Marx yang lari dari tangkapan polis Jerman pada tahun 1849 tinggal di situ hingga meninggal dunia pada tahun 1883.Di London, Marx tinggal di 28, Dean Street di Soho.Marx membaca dan membuat kajian di Muzium British. Dari perpustakaan ini lahirnya Al- Kitab, “Das Kapital”.Aku juga berbangga kerana berjaya lari dari polis Malaysia pada 1974 dan sampai ke London.Aku juga akhirnya bekerja sebagai pelayan di Restoran Desaru, juga di Soho.Restoran Desaru ini tidak jauh dari bekas rumah sewa Marx.Vincent Van Gogh warga Belanda juga datang ke London.Dia bekerja di galeri lukisan di Convent Garden. Van Gogh tinggal di Brixton.Dia jatuh cinta dengan seorang Minah di Brixton.Cinta Van Gogh ditolak. Dia merana patah hati lalu kembali pulang ke Amsterdam.Kemudian Van Gogh ngelencong ke Borinage, Belgium untuk merancang menjadi paderi.Aku dari Jelebu sampai ke Wavre, Belgium.Ngelencong ke London. Tinggal di 44, Newmill House di Bromley-by-Bow kemudian pindah ke Brixton.Aku terlupa. Apakah aku ada jatuh cinta di Brixton?Opss.. jawabnya ada.Cinta aku juga ditolak.Aku sedih – tapi apa yang boleh aku lakukan.Aku tak mungkin dapat pulang ke kampung.Tidak seperti Van Gogh yang pulang dari Brixton ke Amsterdam untuk berjumpa adiknya Theo Van Gogh yang bersedia memberi sokongan emosi dan “fulus”.Tiba-tiba di satu malam aku mendapat panggilan telefon.“Isham… hit the iron when it’s hot… tak buat apa-apa ke?”Ini suara Minah yang aku tak pernah kenal . Suara yang tak pernah aku dengar.“My brother pun kena tangkap… you know my brother K K Tan”.Suara itu mengeras memberi penerangan.“I don’t think so”. Aku menggeleng kepala. Mustahil Minah ini nampak gelengan kepala aku.“My brother … lecturer at UPM… what you want to do? Isham….you must do something”.Suara ini melembut dan merayu. Aduh. Aku terperanjat.Ada lagi suku sakat ISA di London. Aku wajib memukul telefon untuk bertanya siapa KK Tan ini.Aku semakin disedarkan bahawa jala ISA semakin meluas menangkap.Jelas terbukti semakin ramai suku sakat yang terkena hingga menular sampai ke London.Geng aktivis lama aku di 34, Birnam Road semua sudah balik kampung.Sosok yang terus tinggal di London tak pulang-pulang hanyalah Mr Tan Wah Piow.Wah Piow ini kenalan lama aku dari zaman Tasik Utara, Johor Bahru.Ketika aku setiausaha agung Persatuan Mahasiswa Universiti Malaya (PMUM) 1974.Wah Piow menjawat presiden University Singapore Student Union (USSU).Dua persatuan pelajar, PMUM-USSU sering mengadakan program bersama.Aku pernah di jemput ke Singapura sebagai ahli panel forum USSU.Pertama kali aku duduk sepentas berkenalan dan bercanggah pandangan dengan Syed Husin Al-Attas.Wah Piow terlibat dalam kes mogok kilang buruh elektronik di Jurong, Singapura.Dia ditangkap kerana dituduh merusuh.Wah Piow dibicarakan dan di penjarakan dua tahun oleh Lee Kuan Yew.Keluar dari penjara Wah Piow diwajibkan menjadi tentera – pasukan meriam.Wah Piow lesap melarikan diri dan muncul di London untuk mendapat suaka politik.Melalui Wah Piow aku diberitahu Minah yang menelefon aku namanya Karen Tan.Kakak kepada K K Tan. Suami Karen bernama Jeffrey dari Sabah.Mereka tinggal di Shepherd’s Bush di West London dan menjadi penduduk tetap United Kingdom.Karen bekerja sebagai misi. Jeffrey menjalankan peniagaan menjual tiket kapal terbang untuk pelajar Malaysia.Dari Jomo aku diberitahu bahawa K K Tan ialah aktivis alam sekitar.K K Tan lulusan bidang jurutera dari Manchester University.Kemudian menyambung ilmu alam sekitar di University of Carlifornia, Bekerley di Amerika Syarikat.Pulang dari Bekerley dia menjadi pensyarah alam sekitar di Universiti Pertanian Malaysia (UPM).K K Tan menyusun dan memimpin gerakan alam sekitar.Pensyarah ini memberi pencerahan tentang pencemaran akibat dari radioaktif perlombongan nadir bumi di Papan dan Bukit Merah, Perak.Pusing punya pusing, kempen punya kempen – kami semakin ramai di London.Satu petang Rohana memperkenalkan aku dengan seorang Minah Melayu.Kami berjumpa di kedai kopi di China Town.Sembang punya sembang Minah Melayu yang bernama Farida ini berasal dari Bukit Chandan.Dia anak kepada Megat Khas.Megat Khas ini aku tahu dan kenal. Megat Khas ialah pengerusi MCKK ketika aku belajar di sana. Abang kepada Farida ialah Megat Najmuddin, “old boy”, senior kepada aku.Sokongan bertambah lagi.Dari dunia akedemiknya Rohana memperkenlkan aku dengan John dan Prema.John pensyarah dari London School of Economics (LSE). Manakala Prema Devaraj Minah cun dari Pulau Pinang ini sedang menyambung belajar di London.Prema dan Rohana berkawan lama.Rohana mengajar di universiti di Pulau Pinang dan Prema warga Pulau Pinang.Semua yang berlaku kepada diri aku di London sesudah Operasi Lalang, mengingatkan aku kembali kepada cerita pendek “Aku Di Sebuah Pulau”.Buku kumpulan cerpen dengan nama yang sama ini milik arwah emak aku.Aku membaca kumpulan cerita pendek ini dalam tahun 1958 ketika berada dalam darjah dua.Aku tidak akan melupakan kisah ini.Kisah sebiji kelapa yang jatuh dipukul angin dibawa air sungai ke laut.Dipukul ombak dan badai, melintasi pelbagai halangan.Akhirnya kelapa nan sebiji ini terdampar di pasir.Kelapa ini tumbuh bercambah dan akhirnya menjadi sebuah pulau.Cerita pendek Aku Di Sebuah Pulau yang aku baca ketika aku kanak-kanak ini menjadi pemandu dan falsafah hidup aku.Cerita ini menjadi pedoman dan jurumudi dalam perjalanan hidup aku ketika berkelana.Cerita ini tidak pernah meninggalkan aku.Ketika aku berpindah dari kota ke kota. Ketika aku berpindah dari negara ke negara. Ketika aku berpindah dari penjara ke penjara.Cerita sebiji kelapa ini tetap setia bersama aku.Pernah aku membuka kisah kelapa ini di Melbourne, Australia pada tahun 1977. Ketika itu aku dihalau keluar dari Australia oleh kerajaan Malcolm Frazer.Kawan aku aktivis pelajar, anak kelahiran Malaysia T M B Krishnan merasa risau dan gusar kerana kerajaan Australia menolak permintaan suaka politik aku.Aku wajib meninggalkan Australia.“Krish .. not too worry mate… a good coconut… blown into the sea… will ends up as an island…. fair dinkum…dinkie die”.Aku tersenyum memberi semangat harapan kepada kawan aku sebelum meninggalkan Melbourne.Penerangan aku kepada Krishan bertujuan untuk meredakan kegusaran keselamatan aku yang dipaksa meninggalkan Melbourne.Falsafah sebiji kelapa ini betul-betul aku curi dari cerita pendek Aku Di Sebuah Pulau.Benih yang baik dipukul ombak akhirnya akan menjadi pulau.


Nazri dipertimbang sebagai duta luar negara?

Ahli Parlimen Padang Rengas Nazri Aziz sedang dipertimbangkan untuk menyandang jawatan duta, MalaysiaNow difahamkan oleh beberapa sumber diplomatik negara.Turut difahmakan Nazri yang sebelum ini pernah berkhidmat dalam kerajaan sebagai menteri pelancongan berkemungkinan akan dihantar untuk berkhidmat di ibu negara di Eropah.Namun ketika dihubungi, Nazri menafikan dirinya dimaklumkan mengenai pelantikan beliau tersebut.“Saya tak tahu, saya tak tahu, saya tak dapat apa-apa maklumat, saya tak tahu.“Dari mana anda dengar perkara ini? Saya tak tahu,” katanya.Sumber memberitahu MalaysiaNow Kabinet akan membincangkan cadangan melantik Nazri sebagai duta dalam mesyuarat akan datang.Percubaan untuk mengesahkan perkara tersebut dari Wisma Putra juga tidak berjaya.Nazri yang merupakan antara ahli Parlimen Umno yang secara terbuka menentang presiden partinya untuk menggulingkan Muhyiddin Yassin sebagai perdana menteri, baru-baru ini membayangkan beliau tidak lagi berminat dengan jawatan politik.MalaysiaNow tidak dapat mengesahkan dakwaan tersebut, namun sebarang langkah untuk melantik Nazri yang dilatih sebagai seorang peguam ke jawatan tersebut akan bercanggah dengan dasar yang diumumkan ketika pentadbiran kerajaan Pakatan Harapan (PH) yang menetapkan hanya diplomat sahaja yang akan dilantik ke jawatan tersebut.Kerajaan PH sebelum ini merancang untuk menggantikan duta lantikan politik kepada diplomat-diplomat dalam agensi kerajaan.


Lokman Adam ditahan polis

Polis hari ini mengesahkan telah menahan bekas ahli majlis tertinggi Umno Lokman Noor Adam semalam, kerana disyaki mengeluarkan kenyataan berbaur hasutan ketika bersiaran langsung di laman Facebooknya.Timbalan Pengarah (Siasatan dan Perundangan) Jabatan Siasatan Jenayah (JSJ) Bukit Aman Mior Faridalathrash Wahid ketika dihubungi, mengesahkan penahanan itu.Difahamkan, Lokman direman sehari bagi membantu siasatan selepas ditahan sepasukan polis di sebuah restoran berhampiran Pusat Dagangan Dunia Putra (PWTC) di sini, kira-kira pukul 11 malam semalam.Semalam, Lokman menerusi laman Facebooknya memaklumkan ditahan polis ketika siaran langsung bertajuk ‘Setiap MP bakal disogok RM3 juta peruntukan jika Bajet 2021 diluluskan? Biar Betul?’.Lokman turut berkongsi yang beliau ditahan mengikut Seksyen 506 Kanun Keseksaan berkaitan ugutan jenayah yang jika disabitkan kesalahan boleh dipenjara maksimum dua tahun atau denda atau kedua-duanya.